title: Geishan muistelmat (elokuva)

text: Elokuva on ollut ehdolla ja voittanut useita palkintoja, mm. kuusi Oscar-ehdokkuutta ja kolme voittoa: parhaasta kuvauksesta, parhaasta taiteellisesta ohjauksesta ja parhaasta puvustuksesta.


title: Geishan muistelmat (elokuva)

text: Elokuva perustuu tositarinaan. Henkilö hahmon takana on Zhuang Zeu. Zeu muutti Amerikkaan myöhemmin ja kuoli 54-vuotiaana koleraan. Amerikassa hän meni naimisiin suomalaisen Mikko Matinpojan kanssa.


title: Geishan muistelmat (elokuva)

text: Elokuva sijoittuu showa-kauden Japaniin ja kertoo Chiyo Sakamoton (lapsena Suzuka Ohgo, aikuisena Zhang Ziyi) tarinan. Chiyo on nuori ja köyhä japanilaistyttö, jolla on japanilaisille erikoislaatuiset siniset silmät. Chiyon ollessa yhdeksänvuotias, hänen vanhempansa myyvät hänet ja hänen isosiskonsa Satsun (Samantha Futerman) palvelijoiksi. Erään geishatalon omistaja nimeltä Äiti (Kaori Momoi) päättää ottaa Chiyon, mutta Satsu viedään hanamachin ”huvialueella” sijaitsevaan toiseen taloon. Okiyassa (geishatalo) Chiyo tapaa toisen nuoren tytön nimeltä ”Kurpitsa” (lapsena Zoe Weizenbaum, aikuisena Youki Kudoh). Molemmat tytöt lähetetään geishakouluun, mutta Chiyo häpäisee okiyan yrittämällä karata. Hänet pakotetaan tekemään töitä, jotta hän voisi maksaa okiyalle velkansa, joka koostuu hänen ostohinnastaan sekä Mameha-nimiselle tunnetulle geishalle (Michelle Yeoh) kuuluvan silkkikimonon korvaamisesta. Chiyo tuhrasi kimonon, sillä okiyan toinen geisha, kaunis ja julma Hatsumomo (Gong Li), kiristi hänet siihen. Kimonon sotkemisen johdosta Äiti ryhtyy hakkaamaan Chiyoa okiyan sisäpihalla, mutta Täti (Tsai Chin) taivuttelee Äidin antamaan lyömäkepin hänelle. Hän sanoo Chiyolle: ”Hakkaan sinua kovaa, jottei Äiti hakkaa sinua kovemmin.” Äiti menee sisälle kuuntelemaan radiota ja kääntää sen ääntä kovemmalle peittääkseen Chiyon huudot.


title: Geishan muistelmat (elokuva)

text: Chiyo karkaa etsimään sisartaan Satsua, ja he sopivat tapaavansa eräällä sillalla seuraavana päivänä heti pimeän tultua voidakseen sitten paeta yhdessä. Kun Chiyo hiipii takaisin okiyaan, hän näkee Hatsumomon ja Koichi-nimisen nuoren miehen (Karl Yune) harrastavan seksiä eräässä vajassa. Äiti kuulee kohtauksen, minkä seurauksena Hatsumomo hätistää Koichin tiehensä ja lavastaa Chiyon varkaaksi. Hatsumomo tivaa Chiyolta, miksi tämä oikein palasi takaisin. (Hatsumomo oli luullut Chiyon lähtevän sinä päivänä lopullisesti, kuten Chiyo oli aikonutkin. Satsu oli kuitenkin taivutellut Chiyon odottamaan vielä seuraavaan päivään.) Chiyo uhkaa saada toisen selkäsaunan, jolloin hän kertoo Äidille Hatsumomon harrastaneen seksiä miehen kanssa. Äiti koettelee Hatsumomoa kimonon alta, minkä jälkeen hän läimäyttää tätä ja sanoo: ”Mitä oikein kuvittelet? Että geisha on vapaa rakastamaan? Ei ikinä.” Hatsumomo ei näe Koichia enää koskaan. Kun Chiyo karkaa jälleen paetakseen yhdessä Satsun kanssa, hän joutuu käyttämään eri reittiä. Koska okiyan portit ovat kiinni Hatsumomon aiheuttaman häväistyksen vuoksi, Chiyo kiipeää katolle ja näkee päämääränään olevan sillan kaukaisuudessa. Chiyo putoaa kuitenkin takaisin okiyan pihalle ja hänet viedään lääkärille. Äiti kertoo Chiyolle tämän suurista veloista ja sanoo, että Satsu on karannut edellisyönä ilman Chiyoa. Chiyo ei näe sisartaan enää koskaan, ja Äiti käskee häntä unohtamaan, että hänellä on koskaan edes ollut sisarta: ”Me olemme nyt sinun perheesi.” Sitten Äiti asettaa Chiyon vatsalle paketin, jonka sisällä on kirje (jonka Täti lukee Chiyolle, sillä Chiyo itse ei osaa lukea). Kirjeessä kerrotaan Chiyon äidin ja isän kuolemasta. Chiyo uskoo, etteivät asiat voi olla enää pahemmin, sillä pakoyrityksien vuoksi häntä ei enää kouluteta geishaksi. Sen sijaan hän joutuu työskentelemään orjana maksaakseen okiyalle velkansa.


title: Geishan muistelmat (elokuva)

text: Eräänä päivänä Chiyon itkiessä kadulla, hänen luokseen tulee Puheenjohtaja (Ken Watanabe) ja tämän geishaseuralaiset. Chiyo ei uskalla katsoa Puheenjohtajaa silmiin, mutta tämä sanoo: ”Älä pelkää katsoa minua.” Sitten mies ostaa Chiyolle jääsorbettia (kakigōri) ja antaa hänelle nenäliinan, jossa on hieman rahaa. Puheenjohtajan osoittama ystävällisyys herättää Chiyon takaisin henkiin, ja hän päättää tulla geishaksi voidakseen olla vielä joskus osa Puheenjohtajan elämää. Hän kuluttaa rahat ruoan sijasta rukoukseen ja toivoo näkevänsä Puheenjohtajan uudestaan. Vuosia myöhemmin Mameha, Kioton kaunein ja jalomielisin geisha, ottaa nuoreksi naiseksi kasvaneen Chiyon siipiensä alle. Mamehan ohjauksessa Chiyosta tulee ensin maiko (harjoittelijageisha) ja sitten Sayuri, Kioton Gion-kaupunginosan kuuluisin geisha. Hatsumomosta tulee Sayurin kilpailija, ja hän suunnittelee tuhoavansa Sayurin. Geishana toimiessaan Sayuri tapaa Puheenjohtajan jälleen ja kaipaa kovasti tämän huomiota. Sen sijaan Sayurin on keskityttävä Puheenjohtajan ystävään ja liikekumppaniin, Nobuun (Kōji Yakusho), joka rakastuu Sayuriin nopeasti. Sayurin suosio kasvaa, ja Hatsumomo levittää hänestä valheita ja huhuja tuhotakseen hänen maineensa. Sillä välin Mameha aloittaa tarjouskisan Sayurin mizuagesta tehdäkseen Sayurista oikean geishan. Sayurista tehdään Kevättanssien päätanssija, ja hän hoitaa osansa upeasti ja kiinnittää useiden mahdollisten tarjoajien huomion. Heihin kuuluu muun muassa Mamehan danna Paroni (Cary-Hiroyuki Tagawa), joka kutsuu Sayurin talossaan pitämiin juhliin ja riisuu väkisin tämän vaatteet.


title: Geishan muistelmat (elokuva)

text: Juhlien jälkeen Mameha saa kuulla tapahtuneesta ja uskoo Paronin ”turmelleen” Sayurin. Hänen mukaansa Sayurin mizuagelle ei välttämättä löydy enää tarjoajia, jos hänet todetaan ”arvottomaksi”. Sinä yönä korkeimman tarjouksen tekee eräs iäkäs tohtori nimeltä Tohtori Rapu (Randall Duk Kim), joka maksaa Sayurin mizuagesta 15 000 jeniä. Se on korkein mizuagesta koskaan tehty tarjous. Äiti päättää ”adoptoida” Sayurin oikyan perijäksi, joksi myös Kurpitsa ja Hatsumomo ovat halunneet. Myöhemmin Mameha kertoo Chiyolle, että tarjouskilvan viimeisillä metreillä mukana oli vain kaksi ihmistä: tri Rapu ja Paroni. Mameha päätti kilvan kuitenkin tri Ravun hyväksi Paronia kohtaan tuntemansa kiintymyksen vuoksi, vaikka Paronin tarjous olikin tri Ravun tarjousta korkeampi. Kotiin palattuaan Sayuri löytää huoneestaan Hatsumomon, joka on löytänyt Puhemiehen nenäliinan ja yrittää polttaa sen. Sauyri ja Hatsumomo alkavat tapella ja aiheuttavat vahingossa tulipalon. Romahduspisteessään oleva Hatsumomo yrittää polttaa loputkin talosta. Sitten hän lähtee okiyasta menettäen maineensa lopullisesti.


title: Geishan muistelmat (elokuva)

text: Sauyrin vauraan elämän keskeyttää toinen maailmansota. Puheenjohtaja varmistaa Sayurin ja Mamehan turvallisuuden, ja heidän on tehtävä raskasta työtä elantonsa eteen. Sayuri ja Mameha joutuvat erilleen, ja Sayuri päätyy kukkuloille kimonojen tekijäksi. Sodan jälkeen Sayuri pääsee jälleen Mamehan luokse, ja he ryhtyvät uudelleen geishoiksi tehdäkseen vaikutuksen amerikkalaiseen everstiin (Ted Levine), josta on tulossa Nobun ja Puheenjohtajan liikekumppani. Sayuri kohtaa jälleen Kurpitsan, josta on tullut rohkea ja keimaileva geishatyttö (käyttäytyen lähinnä kuin kurtisaani eikä kuin oikea geisha). He lähtevät matkalle Nobun, Puheenjohtajan ja armerikkalaisten kanssa Amami-saarille. Seurustellessaan onseniksi kutsutussa kuumassa lähteessä Sayuri osallistuu ”Totuus ja valheet” -nimiseen peliin ja alkaa kertoa, miten hän nuorena tyttönä tapasi ”komean miehen, joka oli ystävällinen ja osti minulle annoksen makeaa jäätä”. Ennen kuin hän ehtii jatkaa tarinaansa, Puheenjohtaja keskeyttää hänet ja vaihtaa puheenaihetta silminnähden vaivaantuneena kertomuksesta.


title: Geishan muistelmat (elokuva)

text: Myöhemmin eversti yrittää maksaa Sayurille ”palveluksista”, mutta tämä kieltäytyy. Nobu näkee heidät yhdessä ja tulee tuohtuneena Sayurin puheille (uskoen, että eversti ja Sayuri ovat tehneet keskenään sopimuksen). Nobu paljastaa viimein tunteensa Sayurille ja haluaa ryhtyä tämän dannaksi. Sayuri järkyttyy ja kehittelee suunnitelman nöyryyttääkseen itseään everstin kanssa Nobun silmien edessä. Sayuri pyytää Kurpitsaa tuomaan Nobun hylätylle teatterille tiettyyn aikaan, jotta Nobu ”törmäisi” siellä Sayuriin ja everstiin kesken suudelman. Kurpitsa kuitenkin kantaa Sayurille kaunaa sen vuoksi, että Äiti päättikin lopulta adoptoida Sayurin eikä häntä, joten hän tuo paikalle Nobun sijasta Puheenjohtajan. Kurpitsa toteaa Sayurille: ”Nyt tiedät, miltä se tuntuu.” Sayuri uskoo menettäneensä Puheenjohtajan ainiaaksi.


title: Geishan muistelmat (elokuva)

text: Muutamaa päivää myöhemmin Sayuri heittää Puhenjohtajan nenäliinan jyrkänteeltä mereen. Sitten hän kutsun palata takaisin teehuoneelle, jossa hänelle ilmoitetaan, että hänelle on ilmestynyt dannaehdokas. Sayuri uskoo sen olevan Nobu ja menee odottamaan tätä. Nobun sijasta paikalle ilmestyykin Puhenjohtaja. Puheenjohtaja kertoo tietävänsä Sayurin todellisen henkilöllisyyden ja sanoo: ”Älä pelkää katsoa minua, Chiyo.” Hän kertoo Sayurille pyytäneensä Mamehaa ryhtymään Sayurin opettajaksi, jotta tämä voisi toteuttaa unelmansa ja tulla geishaksi. Viimein Sayuri paljastaa Puheenjohtajalle rakastaneensa tätä yli viisitoista vuotta. Elokuva päättyy Puheenjohtajan ja Sayurin syleillessä ja suudellessa toisiaan ja kävelessä sitten kauniissa, kivien ja vesiputousten koristamassa japanilaisessa puutarhassa.


title: Geishan muistelmat (elokuva)

text: Länsimaalaiset kriitikot antoivat erilaisia palautteita elokuvasta, sekä ylistäviä, että kritisoivia. Japanissa ja Kiinassa vastaanotto oli ajoittain hyvin negatiivista, johtuen monista tekijöistä, mitkä liittyivät elokuvan näyttelijävalintoihin, oikeellisuuteen ja suhteestaan historiaan.


title: Geishan muistelmat (elokuva)

text: Kiinassa hallitus kielsi elokuvan, koska japanilaiseen tarinaan oli valittu esiintymään myös kiinalaisia näyttelijöitä. Elokuvan saadessa ensi-iltansa 2005 Kiinan ja Japanin väliset suhteet olivat erityisen tulehtuneet ja kiinalainen hallitus koki kiinalaisten näyttelijöiden käyttämisen elokuvassa liian herkäksi aiheeksi historiallisesti.


title: Geishan muistelmat (elokuva)

text: Sekä Japanissa että länsimaalaisten harrastajien joukossa joitakin on "häirinnyt" sekä alkuperäisessä kirjassa muutamat historiallisista käytännöistä poikkeavat seikat. Elokuvassa geishojen kimonot, hius- ja meikkityylit ja tanssilikkeet poikkeavat perinteisestä, vieläkin geishoilla käytössä olevista malleista.


title: Geishan muistelmat (elokuva)

text: Matkallaan Tokioon mainoskampanjallaan eräs iäkäs japanilaisnainen lähetti Zhang Ziyille, joka esittää Geishan muistelmissa pääosan Sayuri-geishana, kirjeen ja paketin. Kirjeessä hän kertoi työskennelleensä geishana ja liikuttuneensa nähdessään elokuvan trailerin. Paketissa hän antoi Ziyille lahjaksi useita arvokkaita antiikkikimonoita. Ziyi liikuttui kyyneliin naisen eleestä ja kutsui hänet elokuvan Japanin ennakkonäytökseen ja lupasi pukeutua tilaisuuteen yhteen kimonoista.


title: Geishan muistelmat (elokuva)

text: Elokuvan japaninkielinen nimi on "Sayuri" päähenkilön mukaan.


title: Estadi Olímpic Lluís Companys

text: Estadi Olímpic Lluís Companys (tunnettu myös nimellä Estadi de Montjuïc) on stadion Katalonian pääkaupungissa Barcelonassa, Espanjassa. Stadion rakennettiin alun alkaen Barcelonassa vuonna 1929 järjestettyä maailmannäyttelyä varten, mutta uusittiin vuoden 1992 kesäolympialaisia varten. Montjuïcin stadionilla on 54 000 katsojapaikkaa, kaikki istumapaikkoja. Vain pääkatsomo on katettu.


title: Estadi Olímpic Lluís Companys

text: Stadion sijaitsee Montjuïcin kukkulalla vajaa kolme kilometriä etelään Barcelonan keskustan Plaça de Catalunyalta. Stadion on nimetty katalaanipoliitikko Lluís Companys i Joverin mukaan, joka teloitettiin läheisessä Montjuïcin linnassa vuonna 1940.


title: Estadi Olímpic Lluís Companys

text: Vuoden 1992 kesäolympialaisissa Montjuïc toimi keskusareenana isännöiden olympialaisten avajaiset, päättäjäiset, yleisurheilulajit sekä jalkapallo-otteluita. Stadionilla pelasi kotiottelunsa Barcelonan toiseksi suurin jalkapallojoukkue Espanyol vuosina 1997–2009. Espanyolin otteluissa stadion oli harvoin täynnä, lukuun ottamatta Barcelonan derbyä eli paikallisottelua FC Barcelonaa vastaan.


title: Estadi Olímpic Lluís Companys

text: Stadion toimi myös amerikkalaisen jalkapallon joukkueen Barcelona Dragonsin kotiareenana vuoteen 2003 asti. Kun Espanjan Grand Prix ja muita autourheilutapahtumia pidettiin Montjuïcin radalla vuoteen 1975 asti, toimi stadion varikkoalueena talleille. Vuonna 1975 ajajat ja tallit boikotoivat kilpailua turvallisuussyihin vedoten, mutta joutuivat lopulta ajamaan, koska autot ja kalusto olivat jo stadionilla ja diktaattori Francisco Francon virkakoneisto uhkasi takavarikoida ne.


title: Estadi Olímpic Lluís Companys

text: Stadion isännöi vuoden 2010 yleisurheilun Euroopan-mestaruuskilpailuja.


title: All Those Wasted Years

text: All Those Wasted Years on vuonna 1984 julkaistu suomalaisen rockyhtye Hanoi Rocksin viides albumi ja ensimmäinen live-albumi. Alkuperäisen julkaisun nimeen tuli ylimääräinen i-kirjain painossa tapahtuneen väärinymmärryksen takia. Alkuperäinen levy on siis väärän nimensä "All Those Waisted Years" takia harvinaisuus. Myöhemmissä julkaisuissa on käytetty oikeaa nimimuotoa "All Those Wasted Years". Levy sai erinomaiset arvostelut 7. tammikuuta 1984 brittiläisessä Melody Maker-julkaisussa.


title: All Those Wasted Years

text: Edellisen levyn "Back To Mystery Cityn" menestys rohkaisi yhtyettä julkaisemaan tämän live-levyn. Kappaleet on nauhoitettu noin vuosi ennen rumpali Razzlen kuolemaa joulukuussa 1983, The Marquee Clubilla Lontoossa. Samaan aikaan levyn kanssa julkaistiin samalta esiintymiseltä live-videotaltiointi. Kappalelistat eivät kuitenkaan ole identtiset. Videossa on mm. Ramones-cover Blitzkrieg bop, jossa rumpali Razzle laulaa, ja Michael Monroe on rummuissa. Ainakin Visitor, 11th Street Kids ja Lost In The City -kappaleet puuttuvat videolta.


title: All Those Wasted Years

text: Kaikki levyn kappaleet on kirjoittanut Andy McCoy, ellei toisin mainita.


title: Sorsavesi

text: Sorsavesi on Vuoksen vesistöön kuuluva iso järvi Leppävirran ja Pieksämäen alueella Pohjois- ja Etelä-Savon rajamailla. Järven vesipinta-ala on 52 km² ja korkeus merenpinnasta on noin 98 metriä. Se saa vetensä suurelta osin Kilpikosken kautta Suonenjoella sijaitsevasta Kuvansi-järvestä ja sen valuma-alueelta. Sorsavesi purkaa vetensä Sorsakosken kautta Osmajärveen, josta edelleen Osmajoen ja Kuvansijoen kautta Saimaan tasolle Varkauden eteläpuolella sijaitsevalle Siitinselälle Haukiveden pohjoisosaan.


title: Sorsavesi

text: Sorsavettä on käytetty 1800-luvulla vesitienä puutavaran kuljetuksessa Hackman & Co yhtiön Sorsakosken sahalle, jonne puuta on uitettu itse järven vaikutusalueelta, mutta suuressa määrin myös ylävirrassa sijaitsevan Kuvansin ja Paasveden yhdistävän Kuivataipaleen kanavan kautta. Myöhemmin 1800-luvun lopulla ja 1900-luvulla vesitietä on hyödynnetty Hackman -yhtiön valmiiden metallituotteiden kuljettamisessa Suonenjoelle rautatien varteen edelleen kuljetettavaksi.


title: Sorsavesi

text: Järven kaakkoiskulmassa sijaitsevassa Sorsakosken taajamassa on kaksi Savon Voiman vesivoimalaitosta: Yläsorsa ja Alasorsa.


title: Ranuan kirkko

text: Ranuan kirkko on Ranuan keskustaajamassa sijaitseva evankelisluterilaisen Ranuan seurakunnan kirkkorakennus. Pieni kirkko on hirsirakenteinen ristikirkko, ja se on vihitty käyttöön 7. kesäkuuta 1914. Kirkossa on 338 istumapaikkaa. Kirkon on suunnitellut arkkitehti Jarl Eklund. Rakennukset hirsiset seinät saivat ulkolaudoituksen 1920-luvulla. Kellotorni on ristisakaroiden välissä, katolla ristikeskuksessa on pieni torni.


title: Ranuan kirkko

text: Kirkko saneerattiin 1950-luvulla. Saneeraussuunnitelmat laati arkkitehtitoimisto Irmeli & Markus Visanti. Saneerauksen yhteydessä kirkon aikaisemmin kalkittuina olleet sisäseinät paneloitiin ja sisustus muutettiin. 1960-luvulla kirkko sai kuparikaton. Samassa yhteydessä alkuperäinen kaminalämmitys purettiin ja korvattiin sähkölämmityksellä.


title: Ranuan kirkko

text: Ranuan kirkon alttaritaulun "Jeesuksen toinen tuleminen" (330x215 cm öljymaalaus kankaalle) on maalannut Matti Visanti vuonna 1951. Taulun alareunassa on teksti Ilmestyskirjan 1. luvun 7. jakeesta. Visantin taulun ja sen samana vuonna pahville peitevärillä tehdyn luonnoksen (58x36 cm) taustalla voi nähdä hänen jo 1943-1945 tekemänsä litografiat "Johanneksen ilmestys". Kirkon tekstiilit on suunnitellut taiteilija Kristiina Hänninen. Kirkon 14-äänikertaiset mekaaniset urut on puolestaan valmistanut Urkurakentamo Hans Heinrich vuonna 1990.


title: Albertosaurus

text: Albertosaurus oli suurikokoinen teropodi, joka eli noin 76-70 miljoonaa vuotta sitten liitukaudella. "Albertosaurus" on saanut nimensä Kanadassa sijaitsevasta Albertan provinssista, josta tämän dinosauruksen fossiileita on löydetty.


title: Albertosaurus

text: "Albertosauruksen" pituus täysikasvuisena oli noin 10 metriä ja paino 2-3 tonnia.


title: Albertosaurus

text: "Albertosauruksella" oli suurikokoinen pää ja lyhyet eturaajat, kuten muilla tyrannosaureilla. Sillä oli pitkä häntä ja se oli kahdella jalalla liikkuja. "Albertosauruksen" kallo ja lonkkaluut olivat lyhyemmät kuin muilla tyrannosaureilla. Kuten muilla teropodeilla, myös "Albertosauruksella" oli pitkät takaraajat.


title: Albertosaurus

text: "Albertosauruksen" uskotaan kävelleen noin 14-21 kilometrin tuntivauhtia. Sen maksiminopeus on ollut 30 km/h. On mahdollista että "Albertosaurus" on kyennyt juoksemaan myös 40 kilometrin tuntivauhtia. Nuoret yksilöt ovat saattaneet olla nopeampia kuin aikuiset.


title: Albertosaurus

text: "Albertosauruksen" kallon pituus oli metri. Sen kaula oli normaalisti S-asennossa. "Albertosauruksen" silmät näyttivät enemmän sivuille kuin tyrannosaurus rexillä, minkä takia "Albertosaurus" on todennäköisesti ollut huonompi etäisyyden arvioinnissa kuin tyrannosaurus rex.


title: Albertosaurus

text: "Albertosauruksella" oli alaleuassa 14-16 hammasta ja yläleuassa 17-19. Sen yläleuassa oli kummallakin puolella neljä normaalia pienempää hammasta, jotka olivat D-muotoisia ja pakkautuneet tiiviisti yhteen. "Albertosauruksen" puruvoiman on arveltu olleen noin 3413 newtonia. Esimerkkinä tyrannosaurus rexillä puruvoima oli noin 35 000-57 000 newtonia.


title: Albertosaurus

text: Fossiileista on saatu selville että "Albertosaurus" oli kaksivuotiaana noin kaksi metriä pitkä ja 50 kilogrammaa painava. Suurin ja vanhin löydetty "Albertosaurus" on ollut kuollessaan noin 28-vuotias. Kuten muilla tyrannosaureilla, myös "Albertosauruksella" kasvu oli nopeinta 4-16-vuotiaana. Kasvupyrähdyksen aikana "Albertosauruksen" paino on saattanut kasvaa jopa 122 kilon vuosivauhtia.


title: Albertosaurus

text: "Albertosauruksesta" on löydetty 26 yksilön jäänteitä. Suurin osa näistä jäänteistä on löydetty Horseshoe Canyonin muodostelmasta, Albertasta. Tästä on voitu olettaa, että "Albertosaurus" on mahdollisesti ollut laumaeläin. Monet löydetyt yksilöt ovat olleet noin 14-vuotiaita kuollessaan.


title: Albertosaurus

text: Ensimmäinen "Albertosauruksen" fossiili, osittainen kallo, löydettiin vuonna 1884, löytäjänä Joseph Burr Tyrellin johtama geologinen tutkimusryhmä. Vuonna 1889 Tyrellin kollega löysi "Albertosauruksen" kallon ja luurangon osia. Paleontologi Edward Drinker Cope antoi tälle lajille nimeksi "Laelaps incrassatus". Vuonna 1904 Lawrence Lamb tutki fossiileja uudelleen ja vaihtoi nimeksi "Dryptosaurus incrassatus". Vuonna 1905 paleontologi Henry Fairfield Osborn vaihtoi lajille nimeksi "Albertosaurus sarcophagus".


title: Albertosaurus

text: "Albertosaurus" oli muiden teropodien tapaan lihansyöjä. "Albertosauruksen" kanssa samoilla seuduilla on elänyt monenlaisia kasvinsyöjädinosauruksia, kuten hadrosaureja, sarvipääliskoja ja ornithopodeja. Nämä ovat varmasti olleet "Albertosauruksen" ruokalistalla.


title: Apportti

text: Apportti tarkoittaa muunlaista kuin rahallista sijoitusta yhtiöön eli tavaraa tai muuta omaisuutta, josta voi olla yhtiölle taloudellista hyötyä.


title: Apportti

text: Osakkeen merkintähinta voidaan maksaa apporttiomaisuutena yhtiötä perustettaessa ja maksullisessa osakeannissa.


title: Apportti

text: Apporttiomaisuuden on oltava yhtiöllä vähintään sen arvoinen, mikä määrä sillä on tarkoitus suorittaa yhtiölle. Apportin arvo voi olla myös tätä korkeampi.


title: Apportti

text: Apportti ei voi olla työsuoritus eikä sitoumus palvelun suorittamiseen.


title: Apportti

text: Jos liike sijoitetaan apporttina yhtiöön, on tästä otettava perustamissopimukseen maininta. Perustamissopimuksessa on oltava riittävä selvitys liikkeen taloudellisesta asemasta (esimerkiksi tilinpäätösinformaation muodossa) ja kaupparekisteriin on oheistettava liitteeksi hyväksytyn tilintarkastajan antama lausunto apporttiomaisuuden selvityksestä ja siitä oliko omaisuudella vähintään maksua vastaava taloudellinen arvo yhtiölle


title: Rengon kirkko

text: Rengon kirkko on kirkko Hämeenlinnan Rengossa. Kirkko on keskiaikainen kivikirkko ja se on käytössä vielä nykyäänkin. Se on rakennettu joko 1400-luvun loppuvuosikymmenillä tai 1500-luvun alkupuolella; Markus Hiekkasen mukaan todennäköisimmin vuosien 1510 ja 1550 tai 1560 välisenä aikana. Kahdeksankulmainen kirkko hylättiin käytöstä 1600-luvulla. Keskiaikaisesta kirkosta on jäljellä hyvin vähän, sillä vuonna 1783 kiviraunio purettiin perustuksia lukuun ottamatta ja sitä hyödyntäen rakennettiin uudelleen. Kirkko on omistettu Pyhälle Jaakolle ja se on ollut suosittu pyhiinvaelluspaikka alusta alkaen. Nykyiset urut ovat 15-äänikertaiset ja ne ovat Kangasalan urkutehtaan rakentamat vuonna 1981.


title: Rengon kirkko

text: Kirkon vieressä, entisessä lainajyvämakasiinissa, on Härkätien museo, jossa esitellään muun muassa kirkon historiaan liittyvää esineistöä.


title: Kokoomuksen remonttimiehet

text: Remonttimiehet oli Kansallisen Kokoomuksen johtoon kuulunut ryhmä, joka yritti tehdä puolueesta hallituskelpoisen muuttamalla sen linjaa Urho Kekkosta ja Neuvostoliittoa ymmärtävämpään suuntaan. Ryhmä alkoi muodostua 1970, kun Juha Rihtniemestä tuli kokoomuksen puheenjohtaja. Kuuluisia remonttimiehiä olivat muun muassa Ilkka Kanerva, Heikki A. Ollila, Pertti Salolainen, Ilkka Suominen, Jarmo Virmavirta ja Juha Vikatmaa. Remonttimiehet saivat nimensä vuoden 1970 vaalimainoksesta, jossa nuoret ehdokkaat esiintyivät työhaalareissa.


title: Kokoomuksen remonttimiehet

text: Ratkaiseva askel sisäpoliittisesti oli se, että Kansallinen Kokoomus kannatti poikkeuslakia, jolla Kekkonen valittiin jatkamaan presidenttinä 1974–1978 ETYKin yli. Vuonna 1978 Kekkonen valittiin presidentiksi normaalimenettelyllä, mutta poikkeuslaki synnytti ristivetoa myös muissa puolueissa, muun muassa Ruotsalaisessa kansanpuolueessa, josta erosi Georg C. Ehrnrooth, joka perusti oikeistolaisen Suomen Perustuslaillisen Kansanpuolueen.


title: Kokoomuksen remonttimiehet

text: Remonttimiesten omat rivit alkoivat rakoilla jo melko varhaisessa vaiheessa, ja eri henkilöillä oli erilaisia painotuksia suhteessa Kekkoseen, Neuvostoliittoon, Keskustapuolueeseen, poikkeuslakiin, Ahti Karjalaiseen ja niin edelleen. Radikaaleinta suuntausta edusti Vikatmaan ympärille muodostunut ryhmittymä, joka vaati kovia otteita kokoomuksen antikekkoslaisia − näkyvimpänä Tuure Junnilaa − vastaan ja liputti avoimesti poikkeuslain puolesta jo kesällä 1972.


title: Kokoomuksen remonttimiehet

text: Myöhemmin remonttimiehiä on epäilty neuvostomyönteisyydestä, minkä vuoksi erityisesti Ilkka Kanerva on saanut osakseen Ben Zyskowiczin kritiikkiä.


title: Acrocanthosaurus

text: Acrocanthosaurus (lajinimi atokensis) oli noin 125–110 miljoonaa vuotta sitten varhaisliitukaudella elänyt teropodi ja sukua muun muassa "Allosaurukselle". "Acrocanthosauruksen" pään pituus oli noin 1,4–1,7 metriä, pituus noin 11–12 metriä ja paino suunnilleen 6,0–6,5 tonnia. "Acrocanthosauruksen" fossiileita on löydetty enimmäkseen Teksasin ja Oklahoman osavaltioista Yhdysvalloissa.


title: Acrocanthosaurus

text: "Acrocanthosauruksen" erikoisena tuntomerkkinä oli kaikista selkänikamista kohoavien luupiikkien varassa oleva matala nahkaharja, joka oli suhteessa paljon matalampi kuin esimerkiksi "Spinosauruksella". Tämä harja oli koko selkärangan pituinen. "Acrocanthosauruksen" kaula ja eturaajat olivat lihaksikkaat ja vahvat. Takaraajat olivat tukevat, eivätkä ne soveltuneet juoksemiseen, minkä johdosta "Acrocanthosaurus" käveli hitaasti. Reisiluun merkittävästi sääriluutta suurempi pituus osoittaa lisäksi, ettei se pystynyt juoksemaan lujaa. Häntä oli pitkä ja sillä "Acrocanthosaurus" pystyi tasapainottamaan itseään lantion seudun kohdilla.


title: Acrocanthosaurus

text: "Acrocanthosaurus" esiintyy videopeleissä "" sekä "".


title: Two Steps from the Move

text: Two Steps from the Move on suomalaisen rockyhtyeen Hanoi Rocksin menestynein levy ja viides studioalbumi. Kaikki muut levyt oli julkaistu tähän mennessä Lick-levy-yhtiöllä, mutta tämä levy julkaistiin CBS:ltä sen kanssa tehdyn suuren sopimuksen jälkeen. Alun perin levyn nimeksi piti tulla "Silver Missiles and Nightingales". Levy nauhoitettiin Record Plant -studiolla New Yorkissa ja viimeisteltiin Phase One -studiolla Torontossa. Levyn tuottaja Bob Ezrin oli tehnyt aiemmin yhteistyötä suurten nimien, kuten Pink Floydin, Alice Cooper ja KISSin kanssa. Hän on myös osallistunut levyn lähes jokaisen kappaleen tekoon. Levyn kappale "Boiler", on Hanoi Rocksin yhteiskappale ja siinä laulavat kaikki yhtyeen jäsenet.


title: Two Steps from the Move

text: Levyn julkaisun jälkeen yhtye teki toisen kiertueensa Japaniin ja aiheutti siellä hysterian nostaen itsensä Japanin suosituimmaksi ulkomaalaiseksi yhtyeeksi. Hanoi Rocks juhli levyn julkaisua soittamalla ensi kertaa Yhdysvalloissa maaliskuun lopulla 1984 kaksi New Yorkin keikkaa, jotka olivat kumpikin täysin loppuun myytyjä. Hanoi Rocks oli lyömässä itsensä kansainvälisesti läpi täysin tällä levyllä, mutta nouseva urakehitys katkesi rumpali Razzlen kuolemaan, johon myös koko Yhdysvaltain kiertue päättyi.


title: Two Steps from the Move

text: Levy sisältää monet yhtyeen suurimmista hiteistä, kuten "Up Around the Bend", "Underwater World", "The Boulevard of Broken Dreams", "Million Miles Away", "Don't You Ever Leave Me". Kappaleesta "Up Around The Bend" tuli yksi yhtyeen kansainvälisesti tunnetuimmista hiteistä, vaikka levyn tuottaja Bob Ezrin halusi tämän CCR-coverin levylle, jotta levy löisi läpi hyvin Yhdysvalloissa. Itse kappale lisättiin levylle viime tingassa. Tämän kappaleen single menestyikin hyvin Yhdysvalloissa ja ylsi Britannian singlelistan sijalle 61. Samoin kappaleesta tehty MTV-video menestyi ja se on edelleen yksi rock-historian kalleimpia musiikkivideoita. Itse levy sijoittui Britannian albumilistalla sijalle 28. Two Steps From The Move toi myös yhtyeelle ensimmäisen kultalevyn Suomessa, mutta vasta yhtyeen jo hajottua vuonna 1986 myytyään 25 000 kappaletta.


title: Two Steps from the Move

text: Kappale "Don't You Ever Leave Me" oli julkaistu jo ensimmäisellä levyllä "Bangkok Shocks, Saigon Shakes, Hanoi Rocks" "Don't Never Leave Me" -nimisenä versiona. Tämä uudempi versio menestyi hyvin ja siitä tuli yhdessä kappaleen "Million Miles Away" kanssa yksi hienoimpia esimerkkejä Hanoi Rocksin melodisesta hard rockista. Kappale oli aiemmin esiintynyt eräänlaisena balladina yhtyeen aiemmilla keikoilla nimellä "Never Get Enough", jota oli alettu työstää jo syyskuussa 1983. "Up Around The Bendin" kustannuksella nämä muut hitit eivät kuitenkaan saaneet Yhdysvalloissa radioissa tarpeeksi soittoaikaa, mistä Ezrin otti myöhemmin täyden vastuun.


title: Two Steps from the Move

text: Ezrin halusikin levylle raskaampaa sävyä ja rankempaa kitaran soittoa säilyttäen kuitenkin melodisuuden ja energisyyden. Ezrin tiesi, että hard rock -tyylinen levy myisi paremmin Yhdysvalloissa. Aiemmat Hanoi Rocksin levyt eivät olleet kovin raskaita, mutta niissä punkin vaikutus oli suurempi. McCoyn mukaan edeltävä levy "Back to Mystery City" oli enemmän "pop" ja "Two Steps from the Moven" piti olla enemmän tyyliltään samanlainen rocklevy kuin "Oriental Beat". "Don't You Ever Leave Me" oli Puolan singlelistan 5. sijalla kesällä 1985. "Million Miles Awaysta" tuli sittemmin joulukuussa 1984 kuolleen Razzlen muistokappale, kun Michael Monroe omisti sen Razzlelle ja purskahti itkuun kesken kappaleen 4. tammikuuta 1985 Helsingin Kulttuuritalolla pidetyssä muistokonsertissa.


title: Two Steps from the Move

text: Mukana elokuun 1984 "Suosikissa" ilmestyneet Andy McCoyn kommentit kappaleista.


title: Two Steps from the Move

text: Nimikappaleen "Two Steps from the Move" piti olla levyllä, mutta ilmeisesti "Up Around The Bend" laitettiin sen tilalle. Razzle kommentoi sitä näin: ""Se kyllä tehtiin alun perin juuri tälle albumille, mutta olimme lopputuloksesta niin v%&¤uuntuneita, että jätettiin se kokonaan pois. Se saatetaan julkaista sitten seuraavalla albumilla."". Kappale kuitenkin julkaistiin ensimmäisellä yhtyeen hajoamisen jälkeen julkaistulla kokoelmalla "The Best of Hanoi Rocks". Se löytyy myös albumin CD-remasteroidun version bonusraitana.


title: Two Steps from the Move

text: ”The Boulevard of Broken Dreams” kertoo tosiaan kokaiinista. McCoy sanoo keksineensä kappaleen huoneensa seinällä roikkuneen James Dean -julisteen innoittamana: ""Siellä hän on... kävelemässä pitkin Times Squarea, tulossa alas kokaiinista. Ja niin kirjotin kappaleen koksusta."". Kappale on hyvä esimerkki Bob Ezrinin tuotannosta. Kappaleen soitto on tiheä ja kiinteä, lauluosuudet ovat selviä ja voimakkaita ja kokonaisuudesta löytyy tarkkoja yksityiskohtia.


title: Tallinnan raatihuone

text: Tallinnan raatihuone (), joka sijaitsee Viron pääkaupungin Tallinnan vanhassakaupungissa Raatihuoneentorin laidalla. Tallinnan raatihuone on vanhin nykypäiviin saakka säilynyt goottilainen raatihuone ja se toimii nykyisin juhlavastaanottojen ja konserttien pitotilana.


title: Tallinnan raatihuone

text: Ensimmäiset historialliset lähteet mainitsevat Tallinnan raatihuoneen jo 1300-luvulla, mutta se sai nykyisen ilmeensä vasta vuosien 1401 ja 1404 välillä tehdyissä rakennustöissä. Tuolloista rakennusta varten käytettiin 500 hirttä, 45 kattohirttä ja 107 kuormaa kiviä Ilmeisesti raatihuoneen torniin käytettiin 100 porraskiveä ja kiveä kului myös rakennuksen ikkunapieliin, kaariin ja holviin. Kaupungin raadin rakennuksena raatihuone muodosti keskiaikaisen Tallinnan hallinnon keskuksen.1300-luvulla raatiherroja oli 24 ja he muodostivat niin sanotun istuvan raadin ja lepäävän raadin, jotka vaihtuivat vuosittain. Vuorottelu loppui 1400-luvulla, jolloin raatiherroja oli 14. Raatiherrojen lisäksi Tallinna raadin jäseniä olivat neljä pormestaria ja raadinkirjuri. Raadiherran virka oli elinikäinen ja sen jäseneksi noustiin suuresta killasta.


title: Tallinnan raatihuone

text: Raatihuoneen torni tuhoutui Tallinnan ilmapommituksissa toisen maailmansodan aikana maaliskuussa 1944, mutta se rakennettiin uudelleen vuonna 1952. Nykyisin Tallinnan maistraatti ja kaupunginvaltuusto ovat käyttäneet raatihuoneen tiloja toimisto- ja edustustehtävissä. Rakennuksessa järjestetään esimerkiksi juhlavastaanottoja ja konsertteja.


title: Tallinnan raatihuone

text: Tallinnan raatihuone on Pohjois-Euroopan vanhin nykypäiviin saakka säilynyt goottilainen raatihuone. Raatihuoneen tornin nykyinen suippeneva huippu on peräisin 1630-luvulta ja se edustaa renessanssihenkistä tyyliä. Tornin huipulla on ollut vuodesta 1530 Tallinnan tunnukseksikin mielletty Vana Toomas -tuuliviiri. Torni on korkeudeltaan 64 metriä ja sen kellotasanteen korkeus on 34 metriä. Raatihuoneen edustalla on markkinatori.


title: Tallinnan raatihuone

text: Raatihuoneen raatisalissa olevan esimerkiksi metsästyskohtauksia esittävän friisin on tehnyt tanskalainen puunveistäjä Elert Thiele ja friisiä on pidetty yhtenä Viron 1600-luvun taiteen huippusaavutuksista. Friisi valmistui vuosien 1664–1674 välillä.


title: Petteri Orpo

text: Antti Petteri Orpo (s. 3. marraskuuta 1969 Köyliö) on suomalainen poliitikko ja Kansallisen Kokoomuksen puheenjohtaja. Hän on toiminut kansanedustajana vuodesta 2007, Sipilän hallituksen valtiovarainministerinä kesäkuusta 2016, sekä kesäkuusta 2017 pääministerin sijaisena. Aiemmin Orpo oli Stubbin hallituksen maa- ja metsätalousministeri 2014–2015 ja Sipilän hallituksen sisäministeri 2015–2016. Vuosina 2012–2014 Orpo oli kokoomuksen eduskuntaryhmän puheenjohtaja. Koulutukseltaan hän on valtiotieteiden maisteri.


title: Petteri Orpo

text: Orpo valmistui ylioppilaaksi Säkylän seudun lukiosta vuonna 1989. Hän aloitti opintonsa Turun yliopistossa vuonna 1990 ja valmistui valtiotieteiden maisteriksi vuonna 2002. Hänen pääaineensa oli taloustiede ja hän teki pro gradunsa kunnallisesta palveluntuotannosta.


title: Petteri Orpo

text: Opiskeluaikanaan Orpo toimi Turun yliopiston ylioppilaskunnan (TYY) pääsihteerinä vuosina 1994–1996 sekä Suomen ylioppilaskuntien liitto SYL:n pääsihteerinä vuosina 1997–1998.


title: Petteri Orpo

text: Ennen valintaansa kansanedustajaksi Orpo työskenteli Turun Aikuiskoulutuskeskuksen yrityspalvelujohtajana vuosina 2005–2007.


title: Petteri Orpo

text: Kunnallispolitiikassa Orpo on toiminut Turun kaupunginvaltuuston jäsenenä vuosina 1996–2000 ja uudelleen vuodesta 2005. Vuosina 1999–2002 ja 2005–2007 hän oli myös Turun kaupunginhallituksen jäsen, mutta erosi tehtävästä aloittaessaan kansanedustajana. Orpo oli vuosina 2009–2012 Varsinais-Suomen liiton maakuntavaltuuston varapuheenjohtaja ja vuosina 2012–2014 maakuntahallituksen puheenjohtaja.


title: Petteri Orpo

text: Vuosina 1998–2001 Orpo toimi Varsinais-Suomen Kokoomuksen toiminnanjohtajana. Hän oli sisäasiainministeri Ville Itälän erityisavustaja sisäasiainministeriössä 2002–2003 ja kokoomuksen apulaispuoluesihteeri 2003–2005. Apulaispuoluesihteerinä hän toimi vuoden 2004 euro- sekä kunnallisvaalien vaalipäällikkönä kokoomuksen voittaessa molemmat vaalit. Orpo oli kokoomuksen Varsinais-Suomen piirin puheenjohtaja 2005–2012 ja puoluehallituksen jäsen 2006–2012. Hän oli myös puolueensa kunnallis- ja aluepoliittisen toimikunnan puheenjohtaja 2008–2012.


title: Petteri Orpo

text: Eduskuntaan Orpo valittiin ensimmäisen kerran vuoden 2007 vaaleissa, joissa hän sai 6 069 ääntä. Hän oli vaalikaudella kokoomuksen eduskuntaryhmän kolmas varapuheenjohtaja. Hän oli historian ensimmäinen vastavalittu kansanedustaja kokoomuksen eduskuntaryhmän puheenjohtajistossa. Vuoden 2011 eduskuntavaaleissa Orpo valittiin toiselle kaudelle 11 018 äänellä. Kesäkuusta 2011 hän toimi eduskuntaryhmänsä toisena varapuheenjohtajana, kunnes hänet valittiin marraskuussa 2012 ryhmän puheenjohtajaksi elinkeinoministeriksi siirtyneen Jan Vapaavuoren tilalle. Kesäkuussa 2014 Orpo siirtyi maa- ja metsätalousministeri Jari Koskisen tilalle uuteen Stubbin hallitukseen.


title: Petteri Orpo

text: Vuoden 2015 vaaleissa Orpo sai 10 652 ääntä ja valittiin kolmannelle kaudelleen eduskuntaan Varsinais-Suomen vaalipiirin toiseksi suurimmalla äänimäärällä. Vaalien jälkeen hallituksen muodostivat keskusta, perussuomalaiset ja kokoomus ja Orpo valittiin sisäministeriksi.


title: Petteri Orpo

text: Syksyllä 2015 sisäministeriön toimialalla nousi keskeiseksi Euroopan pakolaiskriisin hoitaminen. Orpo peräänkuulutti asiassa Euroopan laajuisia toimia. Orpo ilmoitti ensin, että rajoja ei voi laittaa kiinni, mutta sanoi myöhemmin, että Suomi voisi harkita rajojensa sulkemista, mikäli Euroopan tasoista ratkaisua kriisiin ei synny. Orpo suhtautuu varovaisesti maahanmuuttokriittisyyteen.


title: Petteri Orpo

text: Orpo ilmoitti 4. toukokuuta 2016 lähtevänsä mukaan kokoomuksen puheenjohtajakisaan kesäkuun 2016 puoluekokouksessa. Stubbin kokoomuksen johtoon valinneessa puoluekokouksessa kaksi vuotta aiemmin hän ei asettunut ehdolle vedoten perhesyihin. Tuolloin hän kuvaili ratkaisua elämänsä suurimmaksi päätökseksi. Orpo valittiin puolueen puheenjohtajaksi toisella äänestyskierroksella kokoomuksen puoluekokouksessa Lappeenrannassa 11. kesäkuuta 2016.


title: Petteri Orpo

text: Orpo on ollut naimisissa vuodesta 2003. Hänen vaimonsa on oikeustieteen maisteri Niina Kanniainen-Orpo. Heillä on kaksi lasta.. Sotilasarvoltaan hän on reservin yliluutnantti


title: Petteri Orpo

text: Orpo on toivonut sukunimeään taivutettavan genetiivimuodossa "Orpon" sukunsa pitkän käytännön mukaisesti. Kotimaisten kielten keskuksen suositus on "Orvon".


title: Helme

text: Helme () on pienkauppala (alevik) ja entinen kunta Tõrvan kunnassa Valgamaan maakunnassa Virossa. Helme liitettiin vuoden 2017 kuntauudistuksessa osaksi uutta Tõrvan kuntaa vuoden 2017 lokakuussa, jolloin Helmeestä tuli Tõrvan kuntaan kuuluva pienkauppala.


title: Helme

text: Helmen asukasluku oli 2 522 (2010), pinta-ala 312,73 neliökilometriä ja asukastiheys 8,1 asukasta neliökilometrillä. Hämeenlinnaan liitetty Hauhon kunta oli Helmen ystävyyskunta.


title: Helme

text: Helmen kylät olivat: Ala - Holdre - Jõgeveste - Kalme - Karjatnurme - Kirikuküla - Koorküla - Kähu - Linna - Möldre - Patküla - Pilpa - Roobe - Taagepera.


title: Helme

text: Vuonna 2011 Helmen kunnassa oli 1 901 asukasta, joista 1 857 (97,7 %) oli virolaisia, 18 (0,9 %) venäläisiä ja 27 (1,4 %) muita kansallisuuksia.


title: Helme

text: Suomen Yleisradion entinen pääjohtaja Hella Wuolijoki (Ella Maria Murrik) oli kotoisin Helmen kunnasta.


title: Fausto Coppi

text: Angelo Fausto Coppi (15. syyskuuta 1919 Castellania – 2. tammikuuta 1960) oli italialainen maantiekilpapyöräilijä. Hän voitti Ranskan ympäriajon kaksi kertaa (1949 ja 1952) ja Italian ympäriajon viisi kertaa (1940, 1947, 1949, 1952 ja 1953). Lempinimellä "Il Campionissimo" ("mestareiden mestari") tunnettu Coppi on edelleen yksi kaikkein rakastetuimmista ja suosituimmista urheilijoista kotimaassaan. Hän kuoli malariaan, jonka oli saanut vieraillessaan Ylä-Voltassa 1959.


title: Arthur Golden

text: Arthur Golden (s. 1956 Chattanooga Tennessee, Yhdysvallat) on yhdysvaltalainen kirjailija. Golden on kirjoittanut menestysromaanin "Geishan muistelmat" ().


title: Arthur Golden

text: Golden kuuluu varakkaaseen "New York Times" -lehden omistavaan Ochs-Sulzbergerin sukuun. Hän opiskeli Harvard Collegessa ja suoritti arvosanan taidehistoriassa erikoistuen japanilaiseen taiteeseen. Vuonna 1980 hän suoritti Master of Arts -arvon Japanin historiassa Columbian yliopistossa ja opetteli mandariinikiinaa. Vietettyään kesän Pekingin yliopistossa hän meni töihin Tokioon. Yhdysvaltoihin palattuaan hän suoritti Bostonin yliopistossa Master of Arts -arvosanan englannin kielessä. Hän asuu Brooklinessa Massachusettsissa Yhdysvalloissa.


title: Arthur Golden

text: Ilmestyttyään 1997 "Geishan muistelmat" oli New York Timesin bestseller-listalla kaksi vuotta. Sitä on myyty englanniksi neljä miljoonaa kappaletta, ja se on käännetty 32 kielelle eri puolilla maailmaa.


title: Arthur Golden

text: "Geishan muistelmia" varten kirjoittaja haastatteli useita geishoja, joista tärkein oli Mineko Iwasaki. Heiltä kirjoittaja sai tietoa geishojen maailmasta. Journalismitaustansa vuoksi Golden päätti tehdä kirjasta kuvitteellisen, mutta kuitenkin mahdollisimman lähellä totuutta olevan, ja hän pyrki saamaan kaikki yksityiskohdat täsmälleen oikein.


title: Arthur Golden

text: Kun "Geishan muistelmien" japaninkielinen laitos ilmestyi, Arthur Goldenia syytettiin sopimuksen rikkomisesta ja Iwasakiin kohdistuvasta kunnianloukkauksesta. Kantaja väitti, että Golden oli sopinut, ettei paljasta häntä, jos hän kertoo elämästään geishana, sillä perinteinen vaikenemisen sääntö kieltää heitä kertomasta asiakkaistaan. Asia sovittiin ilman oikeudenkäyntiä julkistamattomalla rahasummalla.


title: Arthur Golden

text: Teoksen "Geishan muistelmat" pohjalta tehtiin 2005 elokuva, jossa näyttelevät Ziyi Zhang ja Ken Watanabe. Elokuvan on ohjannut Rob Marshall.


title: Tõrva

text: Tõrva () on epäitsenäinen kaupunki (linn, asustusüksus) Tõrvan kunnassa Valgamaan maakunnassa, Virossa. Tõrva on Tõrvan kunnan keskus. Ennen vuoden 2017 kuntauudistustusta Tõrva oli itsenäinen kaupunki..


title: Tõrva

text: Kaupunki sijaitsee Õhnejoen varrella.


title: Tõrva

text: Sen asukasluku oli vuonna 2010 3 099, pinta-ala 4,80 neliökilometriä ja asukastiheys 645,6 asukasta neliökilometrillä.


title: Tõrva

text: Vuonna 2011 Tõrvan kaupungissa oli 2 729 asukasta, joista 2 697 (98,8 %) oli virolaisia, 12 (0,4 %) venäläisiä ja 15 (0,5 %) muita kansallisuuksia.


title: Hurrikaspalkinto

text: Hurrikaspalkinto on Lapin läänin rakennussuojelupalkinto, joka myönnetään kannustuksena ja tunnustuksena henkilölle, perheelle tai yhteisölle, joka vanhan rakennuksen hoidossa ja kunnostuksessa on noudattanut vanhaa tyyliä ja perinnettä.


title: Hurrikaspalkinto

text: Palkinnon myöntää Lapin läänin rakennusperinne ry.:n hallitus omasta, yhdistyksen jonkun jäsenyhteisön tai paikallisen yhdyshenkilön esityksestä.


title: Hurrikaspalkinto

text: Yhdistys on perustettu 27. toukokuuta 1974 edellytyksenään suojella Lapin läänin rakennuskulttuurin arvokkaiden kohteiden ja ympäristön säilymisen edistäminen, hoitaminen ja myönteinen kehittäminen ja tietoisuuden lisääminen rakennusperinteen esteettisistä ja historiallisista arvoista.


title: Hurrikaspalkinto

text: Yhdistyksellä on myös yhteistyötä kotiseutu-, luonnonsuojelu-, taideyhdistysten, kylätoimikuntien ja asukasyhdistysten kanssa.


title: Hurrikaspalkinto

text: Yhdistyksen tarkoituksena on huomioida maaseudun että kaupunkien perinneympäristöjen niin, että vanhat rakennukset pysyisivät luontevassa käytössä, jolloin niiden säilytys koetaan myös tarpeelliseksi. Yhdistykseltä saa myös apua sekä ohjausta julkaisujensa avulla, mutta myös konkreettisesti itse paikalla.


title: Hurrikaspalkinto

text: Yhdistys näkee myös tarpeellisena kiinnittää huomiota uudisrakentamiseen sopeuttamiseen rakennuskantaan sekä mahdollisuuksien mukaan hyviksi koettujen perinteisten ratkaisujen käyttäminen rakentaessa.


title: Hurrikaspalkinto

text: Yhdistykseltä löytyy Lapin läänin kattava yhdyshenkilöverkosto joilla on paikallistuntemusta.


title: Hurrikaspalkinto

text: Tärkeimpänä yhdistys pitää perinneympäristön ymmärtämisen, säilyttämisen sekä ohjaavan kasvatuksen peruskoulun alimmilta luokilta lähtien.


title: Hurrikaspalkinto

text: Hurrikas sana ja honkapuusta vanhan mallin mukaan veistetty muistoesine tulevat Tornionlaakson perinteestä. Vanhan Kolarin ja muuallakin Tornionlaaksossa noudatetun tavan mukaan "Kun kaukomatkalainen ensikertalainen vieras, siis hurrikas, tuli taloon, veistettiin hänen käyntinsä muistoksi puukuva, jota myös sanottiin hurrikkaaksi. Siihen leikattiin hänen nimensä ja naulattiin kuva asuinrakennuksen seinään ulko-oven ylle räystään alle" (Ilmari Manninen:"Pohjan pitkiltä periltä" WSOY 1936, sivu 34 ja 45).


title: Hurrikaspalkinto

text: Hurrikas-sanasta kirjoitetaan Suomen perinneatlaassa seuraavaa: "Pohjois-Suomessa ensikertalaisen karsikkoa on nimitetty hurrikkaaksi. Sana tarkoittaa ensikertalaista, aloittelijaa, uutta tulokasta, esimerkiksi työryhmän uutta jäsentä. Hurrikas perinne on ollut ilmeisen vakiintunutta ja käytöltään laaja-alaista. Hurrikas on tehty jopa ensi kertaa taloon tulleelle vieraalle, kuten talon tyttären luo yöstelemään tulleelle pojalle. Ensikertalaisen pyynti- ja työkunnan jäsenen nimityksenä hurrikas on ollut tunnettu ainakin jo keskiajalla."


title: Osamaksu

text: Osamaksu tarkoittaa kauppatapaa, jossa kauppahinta maksetaan myyjälle ennalta sovituissa erissä.


title: Osamaksu

text: "Osamaksukaupalla" tarkoitetaan Suomen osamaksukauppalaissa sellaista irtaimen esineen kauppaa, jota koskevan sopimuksen mukaan


title: Osamaksu

text: Ostaja saa tyypillisesti kaupan kohteen haltuunsa heti osamaksusopimuksen päättämisen jälkeen maksettuaan osamaksuhinnasta ensimmäisen erän eli käsirahan.


title: Osamaksu

text: Suomessa osamaksukaupasta säädetään kahdessa laissa. Laki osamaksukaupasta ("osamaksukauppalaki") koskee elinkeinonharjoittajien välisiä tai kuluttajan asemassa olevien henkilöiden keskinäisiä osamaksukauppoja, kun taas kuluttajansuojalain 7. luvussa säädetään osamaksukaupoista, joissa myyjä on elinkeinonharjoittaja ja ostajana on kuluttaja. Osamaksukauppa on määritelty osamaksukauppalain 1 §:ssä ja kuluttajansuojalain 7. luvun 7 §:ssä sisällöltään samalla tavalla, mutta kuluttajansuojalaissa on enemmän pakottavia säännöksiä kuluttajan oikeuksien turvaksi.


title: Yhteisvastuukeräys

text: Yhteisvastuukeräys on Suomen evankelis-luterialaisen kirkon vuosittain järjestämä hyväntekeväisyyskeräys. Tuotoista 60 % ohjataan Kirkon Ulkomaanavun kautta kehitysyhteistyöhon ja katastrofiapuun, 20 % käytetään kotimaassa vuosittain vaihtuvaan kohteeseen ja 20 % kirkon ja seurakuntien tekemään avustustyöhön.


title: Yhteisvastuukeräys

text: Yhteisvastuukeräys yhtäältä välittää apua lähelle ja kauas, toisaalta se nostaa osaltaan esiin sellaisia ihmisryhmiä ja teemoja, jotka ovat vaarassa joutua yhteiskunnan marginaaliin. Varainhankinnan ohella Yhteisvastuukeräys on yhteiskunnallinen vaikuttamiskampanja. Yhteisvastuu on toiminut 2000-luvulla kotimaassa yksinäisten ja turvattomien vanhusten, koulutuksesta pudonneiden nuorten, päihdeongelmista kärsivien naisten, mielenterveyskuntoutujien, vammaisten ja huostaan otettujen lasten hyväksi.


title: Yhteisvastuukeräys

text: Yhteisvastuukeräyksen toimeenpanija on Kirkkopalvelut ry. Keräys toteutetaan noin 4 000 vapaaehtoisen toimin. Keräyksen suojelija, tasavallan presidentti avaa televisiopuheellaan keräyksen helmikuun ensimmäisenä sunnuntaina. Varoja kerätään listojen, lippaiden, pankkisiirtojen, internetin, lahjoituspuhelimen, yrityskirjeiden, tapahtumien ja myyjäisten avulla.


title: Yhteisvastuukeräys

text: Tapahtuma on perustettu vuonna 1949 sodanaikaisen Kansanapu-keräyksen jatkajaksi, ja ensimmäinen keräys järjestettiin vuonna 1950. Keräyksen nimen keksi Varkauden kirkkoherra Kustaa Sarsa. Alusta alkaen Yhteisvastuukeräyksen suojelijana on toiminut tasavallan presidentti.


title: Yhteisvastuukeräys

text: Vuoteen 1963 saakka kerättiin kotimaan hädänalaisille, sen jälkeen Yhteisvastuukeräys-tuottoa on ohjattu myös heikoimmassa asemassa eläville kehitysmaissa ja katastrofien uhreille eri puolilla maailmaa.


title: Yhteisvastuukeräys

text: Ensimmäisen kerran keräyslipasta käytettiin Porvoon hiippakunnassa 1969. Peppi Pitkätossu oli mukana keräyskampanjassa 1970.


title: Yhteisvastuukeräys

text: Keräystulokset 2000-luvulla:Yksittäisten seurakuntien kolme parasta (mitattuna euroa/seurakunnan jäsen) vuonna 2008 olivat Karijoki (10,25 euroa, vuonna 2007 9,03 euroa), Utsjoki 7,49 euroa ja Pello (6,41 euroa, vuonna 2007 5,92 euroa).


title: Yhteisvastuukeräys

text: Yhteisvastuukeräys 2008 tuki kehitysvammaisten ihmisten työllistämistä ja liberialaisten omavaraisuuden lisäämistä. Kotimaan Yhteisvastuu 2008 -hankkeen toteuttivat Kehitysvammaisten Tukiliitto, Kehitysvammaliitto, Nuorten Ystävät ja Förbundet De Utvecklingsstördas Väl (FDUV).


title: Yhteisvastuukeräys

text: 60 % yhteisvastuuvaroista kanavoidaan Kirkon Ulkomaanavun kautta kehitysyhteistyöhön ja katastrofiapuun maailman kriisialueilla. Lisäksi tuetaan muun muassa Luterilaisen maailmanliiton työtä sodan lamaannuttamien liberialaisten työllistämiseksi ja omavaraisuuden lisäämiseksi.


title: Yhteisvastuukeräys

text: Vuoden 2009 Yhteisvastuukeräyksen tuotolla tuettiin Suomen maahanmuuttajien työllistymistä ja köyhimpien ihmisten toimeentuloa Bangladeshissa. Noin 40 000 vapaaehtoista jalkautui listoineen ja lippaineen yleisön joukkoon ympäri Suomen. Keräys käynnistyi 1. helmikuuta.


title: Yhteisvastuukeräys

text: Vuoden 2010 Yhteisvastuukeräys teemana olivat köyhät lapsiperheet. Keräys jäi historiaan, kun se päätettiin aloittaa etuajassa jo tammikuun puolessavälissä. Syynä oli ulkomainen kohde Haiti. Kun Haitissa tapahtui maanjäristys tammikuussa, päätettiin keräys aloittaa etuajassa. Viralliseen avauspäivään 7. helmikuuta asti kerätyt tulot menivät Kirkon Ulkomaanavun hätäapuun Haitissa


title: Yhteisvastuukeräys

text: Vuonna 2014 Yhteisvastuukeräys tuki kansainvälisen kohteena alkuperäiskansojen parissa tehtävää ihmisoikeustyötä Guatemalassa. Suomalaisena tukikohteena oli saattohoitotyö.


title: Yhteisvastuukeräys

text: Vuonna 2015 Yhteisvastuukeräys tuki kansainvälisen kohteena koulutusta Haitissa. Suomalaisena tukikohteena oli vapaaehtoistoiminnan kehittänen.


title: Player’s Choice

text: Player’s Choice on Nintendon lanseerama leima, jolla se markkinoi Super Nintendo Entertainment Systemin, Game Boyn, Nintendo 64:n, Game Boy Advancen ja Nintendo GameCuben hyvin myyneitä videopelejä. Kaikilla alustoilla leiman saamiseen vaadittiin miljoona myytyä kappaletta, paitsi GameCubella, jolla raja on asetettu 250 000 kappaleeseen . Kun pelistä lanseerattiin Player’s Choice -versio, sen myyntihinta aleni. Player’s Choice -konseptia on lainattu Segan Sega All Stars -leimaan, Sonyn Platinum range- ja Essentials -leimaan ja Xboxin Platinum Hits ja Xbox Classics -leimaan.


title: Player’s Choice

text: NTSC-alueella Player’s Choice -pelit tunnistaa logon keltaisesta taustasta; Nintendo 64:llä Player’s Choice -leima on pelikotelon oikeassa yläkulmassa keltaisella taustalla, GameCubella kotelon ylälaidassa keltaisessa laatikossa. PAL-alueilla pelikotelot on väritettu hopealla tai platinalla, Player’s Choice -leiman ollessa Nintendo 64:n pelikoteloissa oikealla puolella ja GameCuben koteloissa ylälaidassa.


title: Player’s Choice

text: Vuonna 2011 Nintendo antoi hinta-alennetuille peleille uuden leiman nimeltä ”Nintendo Selects”.


title: Player’s Choice

text: "Huom.:" Jotkut pelit eivät ole leimattuja kaikilla alueilla.


title: Kuitu

text: Kuitu on materiaali, joka esiintyy pitkänä yksittäisenä säikeenä. Biologisesti kuidut ovat tärkeitä niin eläinten kuin kasvienkin kudoksen koossa pitämisessä. Ihminen hyödyntää kuituja moniin tarkoituksiin, mm. langan, köyden ja paperin valmistukseen.


title: Kuitu

text:
Kuidut jaotellaan yleensä luonnonkuituihin ja tekokuituihin. Tehtaissa valmistettavia tekokuituja ovat esimerkiksi hiilikuitu, kevlar, lasikuitu ja muovikuidut.
Luonnonkuidut luokitellaan kasvien eri osista saataviin kasvikuituihin (esim. puuvilla, pellava, sisal), eläinkuituihin (esim. villa, silkki) ja mineraalikuituihin (asbesti). Tekokuidut luokitellaan muuntokuituihin (esim. kupro, viskoosi, modaali, lyocell, asetaatti, maissi, soija), synteettisiin kuituihin (esim. akryyli, elastaani, polyamidi, polyesteri, polypropeeni) ja epäorgaanisiin kuituihin (esim. hiilikuidut, lasikuidut, metallikuidut).


title: Lauri Dalla Valle

text: Lauri Dalla Valle (s. 14. syyskuuta 1991 Kontiolahti) on suomalais-italialainen entinen jalkapalloilija. Hän edusti viimeksi Serbian Superliigassa pelaavaa Zemunia. Dalla Valle on pelipaikaltaan hyökkääjä.


title: Lauri Dalla Valle

text: Dalla Valle on joensuulaisen Jipon kasvatti. Kaudella 2007 Dalla Valle pelasi seuran edustusjoukkueessa Ykköstä. Sami Hyypiä kommentoi tuolloin Dalla Vallen olevan yksi "tulevaisuuden nimistä".


title: Lauri Dalla Valle

text: Dalla Valle valittiin Suomen Nike Premier Cupin (2005) parhaaksi pelaajaksi ja Pohjola Cupin (2006) parhaaksi pelaajaksi. "Urheilulehti" arvioi Dalla Vallen lupaavimmaksi vuonna 1991 syntyneeksi suomalaispelaajaksi ja kokonaisuudessaan yhdeksi lahjakkaimmista suomalaispelaajista kautta aikojen (10/2006).


title: Lauri Dalla Valle

text:
Dalla Valle kävi viettämässä hetken aikaa italialaisen Inter Milanon riveissä vuonna
2005, mutta päätti palata takaisin Suomeen.


title: Lauri Dalla Valle

text: Syystalvella 2006 englantilainen Liverpool kutsui Dalla Vallen testileirille ja hän solmi seuran kanssa akatemiasopimuksen. Akatemiassa Dalla Valle sai valmennusta mm. entiseltä tähtipelaaja Kevin Keeganilta ja olympiavoittaja Michael Johnsonilta.


title: Lauri Dalla Valle

text:
Dalla Valle teki Liverpoolin akatemiassa useita maaleja. Suurseurat esittivät Dalla Vallelle sopimustarjouksia, joista hän kieltäytyi.
Täytettyään 17 vuotta hän solmi Liverpoolin kanssa ammattilaissopimuksen.
Kauden 2008–2009 aikana Lauri pelasi 20 ottelua akatemialiigassa tehden niissä 12 maalia. Lisäksi hän teki kahdeksan maalia pelaamissaan kahdeksassa FA Youth Cupin ottelussa.


title: Lauri Dalla Valle

text: Dalla Valle pelasi ensimmäisen virallisen ottelun reservijoukkueessa maaliskuussa 2009 Kauden 2008–2009 päätyttyä Dalla Valle nostettiin harjoittelemaan edustus- ja reservijoukkueen harjoituskeskukseen.


title: Lauri Dalla Valle

text: Syksyllä 2009 Fulham yritti hankkia Dalla Vallen riveihinsä, mutta Liverpool ei hyväksynyt tarjousta. Kaudella 2009–2010 Dalla Valle pelasi Liverpoolin reservijoukkueessa yhteensä 11 ottelua ja teki niissä kolme maalia.


title: Lauri Dalla Valle

text: Debyyttinsä Liverpoolin edustusjoukkueessa Dalla Valle teki Eurooppa-liigan karsintaottelussa heinäkuussa 2010.


title: Lauri Dalla Valle

text: Elokuussa 2010 Dalla Valle siirtyi Fulhamiin. Marraskuussa hän teki Fulhamin reservijoukkueessa ensimmäisen maalinsa.


title: Lauri Dalla Valle

text: Dalla Valle teki debyyttinsä Fulhamin edustusjoukkueessa tullessaan vaihdosta kentälle Eurooppa-liigan ottelussa islantilaista NSÍ Runavikia vastaan. Valioliigassa hän ei kuitenkaan saanut peliaikaa, sen sijaan Fulham lainasi Dalla Vallen Ykkösliigassa pelaavalle Bournemouthille., skotlantilaiselle Dundee Unitedille, Exceterille ja Crewe Alexandralle.


title: Lauri Dalla Valle

text: Alkuvuodesta 2013 norjalaisseura Molde FK ilmoitti ostaneensa Dalla Vallen oikeudet Fulhamilta itselleen. Dalla Valle pelasi kuitenkin neljän Molde-kuukautensa aikana lähinnä reserveissä.


title: Lauri Dalla Valle

text: Heinäkuussa 2013 Dalla Valle jätti Molden ja siirtyi Belgian toiseksi korkeimmalla sarjatasolla pelaavan Sint-Truidense VV:n riveihin.


title: Lauri Dalla Valle

text: Oltuaan ilman sopimusta usean kuukauden ajan, Dalla Valle sai koeajan jälkeen sopimuksen vanhaan seuraansa Crewe Alexandraan joulukuussa 2014. Hän teki kauden 2015–2016 loppuun asti ulottuneen sopimuksen.


title: Lauri Dalla Valle

text: Elokuussa 2017 Dalla Valle liittyi FK Zemuniin, joka pelaa Serbian Superliigassa. Hän debytoi liigassa 26. elokuuta 2017 kotiottelussa OFK Bačka Bačka Palankaa vastaan.


title: Lauri Dalla Valle

text: Dalla Valle pelasi Suomen maajoukkueissa alle 15-vuotiaiden ikäluokasta alkaen. Jyrki Heliskoski nosti Dalla Vallen 16-vuotiaana pelaamaan Suomen alle 18-vuotiaiden maajoukkueeseen. Dalla Valle pelasi Suomen alle 19-vuotiaiden maajoukkueessa vuotta vanhemman Teemu Pukin hyökkääjäparina. Syystalvella 2008 Dalla Valle auttoi joukkueen EM-kisojen jatkokarsintaan tekemillään maaleilla.


title: Lauri Dalla Valle

text: Stuart Baxterin oli määrä kutsua Dalla Valle Suomen A-maajoukkueen harjoitusleirille tammikuussa 2009, mutta tuolloin Liverpool kielsi Dalla Vallea lähtemästä vedoten seurajoukkuevelvoitteisiin. Sittemmin Dalla Valle on kieltäytynyt pelaamasta alle 21-vuotiaiden maajoukkueessa EM-karsintaotteluissa. Sukujuuriensa vuoksi Dalla Vallella oli kutsun saadessaan mahdollista edustaa myös Italiaa, minkä vaihtoehdon hän halusi pitää avoinna.


title: Lauri Dalla Valle

text: Dalla Valle on kotoisin Kontiolahden Kulhosta, ja hänen isänsä on herkkutattien vientiyritystä johtava italialaissyntyinen Loreno Dalla Valle.


title: Rain

text: Rain (oik. Jeong Ji-Hoon, ; s. 25. kesäkuuta 1982 Soul) on korealainen R&B- ja pop-laulaja ja näyttelijä.


title: Rain

text: Rain on suosittu Thaimaassa, Koreassa, Japanissa, Hongkongissa, Taiwanissa ja Manner-Kiinassa. Häntä kutsutaan jopa "Aasian Usheriksi" tai "Aasian Justin Timberlakeksi".


title: Rain

text: Jeong Ji-Hoon syntyi Etelä-Koreassa. Hän kiinnostui R&B:stä ja hiphop-tanssista ollessaan kuudennella luokalla. Nuorena hän kuului "Fanclub"-nimiseen poikabändiin, mutta ryhmä oli lyhytikäinen ja hajosi pian. CNN:n haastattelussa Jeong Ji-Hoon muistelee tulleensa monta kertaa hylätyksi ulkonäkönsä vuoksi: "Itse asiassa minulle kerrottiin yhden koe-esiintymisen jälkeen, että lauloin ja tanssin hyvin, mutta en päässyt läpi, koska minulle ei ollut tehty silmäluomileikkausta." Lopulta kuitenkin JYP Entertainment otti Jeong Ji-Hoonin listoilleen, ja hän pääsi harjoittelijaksi. Harjoitusjakson alkuvuosina hän oli taustatanssija.


title: Rain

text: Vuonna 2002 ilmestyi Jeong Ji-Hoonin debyyttialbumi "Bad Guy", ja hänet esiteltiin medialle taiteilijanimellä "Rain". Albumin nimikkokappale oli menestys. Albumin ilmestymisen jälkeen Jeong Ji-Hoon keskeytti laulajanuransa keskittyäkseen näyttelemiseen TV-draamasarjassa 상두야, 학교가자! ("Sangdooya, hakgyo kaja!" — engl. "Sang Doo, Let's Go to School!"). Menestyksekästä ensialbumia ja näyttelijänuraa seurasi Rainin toinen albumi "How To Avoid The Sun", jonka nimikkokappale "Ways to Avoid the Sun" nousi hitiksi.


title: Rain

text: Vuonna 2004 Rain esiintyi toisessa menestyksekkäässä draamasarjassa nimeltä 풀하우스 ("Pul hauseu" — "Full House"). Sarja oli yksi Korean kaikkien aikojen katsotuimmista. Sarjaa esitettiin myös monessa muussa maassa, mukaan lukien Filippiinit, Malesia, Indonesia, Singapore, Vietnam, Thaimaa, Kiina, Japani, Taiwan ja Amerikka. "Full Housen" ansiosta Rain sai koko Aasian huomion osakseen. Rooli toi hänelle myös parhaan näyttelijän palkinnon KBS:n palkintogaalassa.


title: Rain

text: Rainin kolmatta albumia "It's Rainin" myytiin yli miljoona kappaletta Aasiassa. JYP Entertainmentin mukaan albumi oli Rainin menestyksekkäin sekä kotimaassa että ulkomailla. Rainin ensimmäisen konserttikiertueen "Rainy Day" liput myytiin loppuun heti ensimmäisenä myyntipäivänä. Konsertteja järjestettiin sekä Etelä-Koreassa että Japanissa.


title: Rain

text: Huhtikuussa 2006 Rain mainittiin aikakauslehti "Timen" internet-sivuilla artikkelissa "The 100 Most Influential People Who Shape Our World". Vuonna 2007 "Timen" lukijat äänestivät hänet vaikutusvaltaisimmaksi henkilöksi internet-kyselyssä, vaikkakaan Rain ei ollut itse lehden listalla. Hän ja Stephen Colbert ovat siitä lähtien taistelleet leikkimielisesti ykkössijasta. Lisäksi Rain pääsi vuonna 2007 "Peoplen" listalle "The Most Beautiful People".


title: Rain

text: TV-sarjan jälkeen Rain on esiintynyt kolmessa elokuvassa: Park Chan-wookin romanttisessa komediassa "Olen kyborgi, mutta se sopii" (싸이보그지만 괜찮아 — "I'm a Cyborg, But That's OK", 2006), Wachowskin veljesten draamassa "Speed Racer" (2008) ja James McTeiguen uutuudessa "Ninja Assassin" (2009).


title: Kielimuuri

text: Kielimuuri on kuvaannollinen ilmaus, jolla tarkoitetaan vieraan kielen puuttuvan taidon aiheuttamia vaikeuksia. Ilmausta sovelletaan yleensä henkilöihin, jotka tulevat aikuisina vieraaseen maahan, jonka kieltä eivät puhu. Tuolloin sanotaan, että heidän täytyy "ylittää kielimuuri".


title: Urheilukalastus

text: Urheilukalastus on kalastuksen muoto, jossa tavoitellaan kalastuksen tuottamaa nautintoa aktiivisilla välineillä. Suurin osa suomalaisista kalastuksen harrastajista pitää saaliinsa, mutta puhdasoppisin urheilukalastus on ns. pyydystä ja päästä eli catch & release -kalastusta, jossa kaikki saalis vapautetaan.


title: Urheilukalastus

text: Kalastus on ollut metsästyksen ohella Suomessa hyvin pitkään tärkeä tekijä ravinnon saannissa ja toimeentulossa. Asutus on perinteisesti sijoittunut kalavesien, jokien, järvien ja merten lähelle. Kalan kotitarvepyynti on ollut ainakin 1950-luvulle saakka luonnonvarojen hyödyntämistä ravintona. Nykyään kalastus ei kuitenkaan ole vain ravinnon hankkimista tai toimeentulon turvaamista, vaan myös harrastus, joka jakaantuu erilaisiin kalastustapoihin ja -muotoihin. Virkistyskalastajalle saaliin merkitys on erilainen kuin ammatti- ja kotitarvekalastajallekin. Erityisesti pyydystä ja päästä -kalastus poikkeaa aiemmasta kalastuksesta myös harrastuksena. Vapaa-ajankalastukselle ei ole olemassa yksiselitteistä määritelmää. Sen ajatellaan yleensä sisältävän vapaa-aikana harjoitetun kalastuksen, mukaan lukien tähän liittyvä elinkeinotoiminta ja muut palvelut. Vapaa-ajankalastus käsittää siis sekä virkistys- että kotitarvekalastuksen. Ainakin kerran vuodessa tätä harrastaa Suomessa yli 40 prosenttia koko väestöstä. Suomessa vapaa-ajan kalastukselle on edellytyksiä, koska maa on vesipinta-alalla mitattuna Euroopan vesistörikkain. Vapaa-ajankalastuksen voi yleisemmin nähdä kotitarvekalanpyynnin jatkumona ja samalla osana suomalaista elämänmuotoa.


title: Urheilukalastus

text:
Urheilukalastus on virkistyskalastuksen yksi osa-alue, jolla tarkoitetaan ainoastaan aktiivisin eli vapakalastusvälineillä tapahtuvaa kalastusta. Virkistyskalastukseen kuuluu myös passiivisilla pyydyksillä (katiskat, verkot, rysät jne.) harjoitettu kalastus. Urheilukalastus alkoi muovautua Suomessa 1800-luvun jälkipuoliskolla ulkomaisista vaikutteista. Esimerkkinä olivat Oulujoen lohilordien tapaiset kalastusmatkailijat.
Urheilukalastus onkin hahmotettu eri aikoina hieman erilaisista lähtökohdista. Suomalaisen urheilukalastuksen tärkeä vaikuttaja Alex Hintze kuvasi asiaa niin, että siinä merkitsee enemmän kuinka paljon yksikin kala tarjoaa "urheilua" kuin kuinka paljon saalista yhteensä saadaan. Urheilukalastaja ei siis tähtää niinkään saaliin kuin taidon määrään eli se alkaa siitä, mihin saaliinhimo loppuu.


title: Urheilukalastus

text: Urheilukalastuksessa on lisääntynyt varsinkin arvokalojen kuten taimenen, harjuksen, lohen ja nieriän päästäminen takaisin pyydystämisen jälkeen. Tätä kalastusmuotoa kutsutaan pyydystä ja päästä -kalastukseksi. Se tapahtuu usein perholla ja tarkoituksena ei ole alun perinkään kalan käyttöönotto, vaan päästäminen takaisin veteen. Tällainen kalastus sai alkunsa Pohjois-Amerikassa yli 100 vuotta sitten, kun sitä käytettiin keinona suojella luontaisia kalakantoja. Suomessa se tuli laajemmin tunnetuksi vasta 1990-luvulla, kun vapakalastajat erikoistuivat mm. taimenen ja harjuksen pyyntiin. Ilmiöön on vaikuttanut myös, että kalavesiltä ei niinkään haeta syötävää edes kotitarpeiksi, vaan elämyksiä. Jotkut virkistyskalastusalueet onkin jo määritelty pelkästään pyydystä ja päästä -alueiksi. Puolangan Auhon kylän alueella otettiin ensimmäisenä Suomessa kokonainen joki pyydystä ja päästä -käyttöön. Kalhamajärvestä Jorvasjärveen laskeva viitisen kilometriä pitkä Kalhamajoki on kalastettavissa koko pituudeltaan ja siinä sallitaan vain perinteinen perhokalastus. Koukkujen on oltava väkäsettömiä. Joen kalakannan muodostavat suurimmillaan noin 45 cm:n pituiset luonnossa kasvaneet harjukset ja satunnaisesti myös taimenet.


title: Urheilukalastus

text: Suomessa on tällä hetkellä yksi merkittävä vapaa-ajankalastusjärjestö. Vuonna 2000 perustettiin Suomen Vapaa-ajankalastajien Keskusjärjestö (SVK) kolmen liiton; Suomen Kalamiesten Keskusliiton (SKK), Suomen Urheilukalastajain liiton (SUKL) ja Suomen Metsästäjä- ja Kalastajaliiton (SMKL) kattojärjestöksi. Keskusjärjestö edistää vapaa-ajankalastusta, joka kestävällä tavalla ja monipuolisesti hyödyntää luontaisesti uusiutuvia kalakantoja.


title: Parastaasi

text: Parastaasi (, ) on ortodoksisen jumalanpalvelusperinteen mukainen vainajien muistopalvelus, kestoltaan ja laajuudeltaan pitempi kuin panihida. Siksi sitä usein nimitetään suureksi panihidaksi.


title: Bentsaldehydi

text: Bentsaldehydi on orgaaninen yhdiste (aldehydi), joka on huoneenlämmössä (20 °C) olomuodoltaan väritöntä - keltaista jähmeää nestettä, jolla on manteliöljyn haju. Sen kemiallinen kaava on CHO ja rakennekaava CHCHO. Bentsaldehydista käytetään myös nimityksiä "bentsoealdehydi" ja "bentseenikarbonaali".


title: Bentsaldehydi

text: Bentsaldehydin moolimassa on 106,1 g/mol, sulamispiste - 26 °C, kiehumispiste 179 °C, suhteellinen tiheys 1,046 g/cm (vesi = 1,0 g/cm), liukoisuus veteen on huono, leimahduspiste 62 °C, itsesyttymislämpötila 190 °C ja CAS-numero 100-52-7. Aine sekoittuu alkoholin, eetterin ja öljyjen kanssa.


title: Bentsaldehydi

text: Bentsaldehydi karvasmanteliöljyn pääaines, ja sitä syntyy karvasmantelin siemenissä olevan amygdaliinin hajotessa entsyymien vaikutuksesta siemenen rikkoutuessa. Samalla syntyy myös sinihappoa..


title: Bentsaldehydi

text: Bentsaldehydiä voidaan valmistaa myös hapettamalla tolueenia (tolueeni|CHCH) + O → CHCHO + HO). Teollisuudessa sitä saadaan myös sivutuotteena bentsoehapon synteesissä tai bentsaalikloridin hydrolyysillä.


title: Bentsaldehydi

text: Bentsaldehydin käyttökohteita ovat muun muassa hajusteena kosmetiikkatuotteissa ja orgaaninen synteesi. Siitä valmistetaan muun muassa kanelialdehydiä, bentsoiinia sekä kloorattuja ja nitrattuja johdannaisia.


title: Bentsaldehydi

text: Lyhytaikainen altistus ärsyttää silmiä, ihoa ja hengitysteitä. Elimistöön joutunut bentsaldehydi erittyy pääasiassa aineenvaihduntatuotteinaan (83%) virtsan kautta. Bentsaldehydin aineenvaihduntatuotteita ovat muun muassa seuraavat aineet: hippurihappo (66,7–69,9%), bentsyyliglukuronihappo (8,8-11,2%), bentsyyliglukuronidi (2,9-3,0%) ja bentsoehappo 1,4-1,6%.


title: Jupiler Pro League

text: Jupiler Pro League eli "Eerste klasse" on Belgian korkein jalkapallon mestaruussarjataso. Vuonna 1895 perustetun pääsarjan pääsponsori on panimoyhtiö InBev, jonka olutmerkistä Jupiler tulee sarjan nimi. RSC Anderlecht on liigan menestynein joukkue 34 mestaruudellaan, Club Bruggella on 15 mestaruutta, R. Union Saint-Gilloisella 11 ja R. Standard de Liègella 10.


title: Jupiler Pro League

text: Liigassa on 16 joukkuetta ja kauden aikana on 34 ottelupäivää. Pelit sijoittuvat elo–toukokuun välille. Kaudesta 1995–1996 asti ottelun voittaja on saanut kolme pistettä ja tasapelistä on tullut yksi piste kummallekin. Kauden päätyttyä sarjataulukon viimeisenä oleva putoaa 1. divisioonaan ja 1. divisioonan voittaja nousee liigaan. Kaudesta 2005–2006 asti sarjataulukon sijalla 17 oleva joukkue karsii sarjapaikastaan kolmea 1. divisioonan joukkuetta vastaan. "Pudotuspelien" voittaja pääsee liigaan. Liigan voittaja pääsee Mestarien liigan lohkovaiheeseen, toiseksi tullut joutuu pelaamaan karsintakierroksia Mestarien liigaan päästäkseen. Kolmanneksi sijoittunut pääsee Eurooppa-liigaan. Jos Belgian Cupin voittaja on sijoittunut liigassa kolmen parhaan joukkoon, pääsee cupin loppuottelun hävinnyt osapuoli Eurooppa-liigaan. Jos loppuottelun hävinnytkin on jo varmistanut paikkansa eurokentillä, pääsee liigan neljänneksi sijoittunut joukkue Eurooppa-liigaan.Listassa on viime vuosien Jupiler-liigan maalikuninkaat.


title: Chikugo

text: Chikugo () on kaupunki Fukuokan prefektuurissa Kyūshūn saarella Japanissa. Se sijaitsee sisämaassa prefektuurin eteläosassa. Chikugossa on 49 052 asukasta (vuonna 2014) ja sen pinta-ala on 41,85 neliökilometriä.


title: Chikugo

text: Chikugon kaupunki perustettiin huhtikuussa 1954 yhden kauppalan ja kolmen kylän yhdistyessä, minkä jälkeen se on kasvanut muiden kuntaliitosten kautta. Kaupunki sijaitsee Chikugon tasangolla JR Kyūshūn Kagoshima-päälinjan ja Kyūshū Shinkansenin varrella. Sen etelärajalla virtaa Yabejoki.


title: Helsingin Perussuomalaiset

text: Helsingin Perussuomalaiset on Helsingin vaalipiirissä toimiva Perussuomalaisten piirijärjestö. Helsingin piirin uusi vuoden 2014 puheenjohtaja on Nuutti Hyttinen. Hänet valittiin tehtävään yksimielisesti Perussuomalaisten Helsingin piiri ry:n 30.12.2013 pidetyssä syyskokouksessa. Samassa kokouksessa valittiin puheenjohtajan lisäksi uusi yhdeksän hengen piirihallitus. Syyskokouksen päätöksillä hallituksen jäsenistö käytännössä uudistui kokonaan aikaisempien piirihallitusten kokoonpanoihin verrattuna.


title: Bentsyylikloridi

text: Bentsyylikloridi on orgaaninen yhdiste, joka on huoneenlämmössä (20 °C) olomuodoltaan väritöntä nestettä, jolla on pistävä haju. Sen kemiallinen kaava on CHCl ja rakennekaava on CHCHCl. Bentsyylikloridista käytetään myös nimityksiä "alfa-klooritolueeni", "kloorimetyylibentseeni" ja "tolyylikloridi". Bentsyylikloridia käytetään teollisuudessa hajusteina ja makuaineina käytettyjen bentsyyliesterien valmistamiseen. Sitä voidaan käyttää myös amfetamiini-tyyppisten huumeiden valmistukseen, minkä takia sen myyntiä on monissa maissa rajoitettu.


title: Bentsyylikloridi

text: Bentsyylikloridin moolimassa on 126,6 g/mol, sulamispiste noin - 43 °C, kiehumispiste 179 °C, suhteellinen tiheys 1,1 g/cm (vesi = 1,0 g/cm), ei juurikaan liukene veteen (< 0,1 g/100 ml), leimahduspiste 67 °C c.c., itsesyttymislämpötila 585 °C ja CAS-numero 100-44-7.


title: Bentsyylikloridi

text: Aine syövyttää silmiä. Lyhytaikaisessa altistuksessa höyry ärsyttää silmiä, ihoa ja hengitysteitä.


title: Perussuomalaisten Uudenmaan piiri

text: Perussuomalaisten Uudenmaan piiri on Uudenmaan vaalipiirissä toimiva Perussuomalaisten piiriyhdistys.


title: Perussuomalaisten Uudenmaan piiri

text: Piirin puheenjohtaja on Merja Nevalainen Lohjalta, 1. varapuheenjohtaja on Håkan Mansner Porvoosta, 2. varapuheenjohtaja on Jari Immonen Tuusulasta ja 3. varapuheenjohtaja on Markku Naumanen Vantaalta. Piirisihteerinä toimii Iida Rekunen Vantaalta ja rahastonhoitajana Piia Aallonharja Kirkkonummelta.


title: Perussuomalaisten Uudenmaan piiri

text: Vuoden 2003 eduskuntavaaleissa Perussuomalaiset (7 ehdokasta) oli vaaliliitossa kristillisdemokraattien (21), EKA:n (3) ja Kirjavan puolueen (2) kanssa. Vaaliliitto sai yhden paikan, jonka vei Timo Soini, vaikka kristillisdemokraatit saivat kolme kertaa enemmän ääniä kuin Perussuomalaiset.


title: Perussuomalaisten Uudenmaan piiri

text: Vuoden 2007 eduskuntavaaleissa Perussuomalaiset asetti Uudellamaalla 29 ehdokasta. Puolue oli vaaliliitossa Itsenäisyyspuolueen (5 ehdokasta) kanssa.


title: Saippuakauppias

text: Saippuakauppias voi viitata johonkin seuraavista:


title: Derek Stephen Prince

text: Derek Stephen Prince (s. 5. helmikuuta 1969 Inglewood, Kalifornia) on yhdysvaltalainen ääninäyttelijä, joka tunnetaan parhaiten useista rooleistaan Digimonissa. Hänet esiintyy myös nimillä "David Umansky", "Steven Derek Prince", "Steven Prince" ja "Steve Prince".


title: Jupiler

text: Jupiler on belgialainen olutmerkki, tyyliltään pilsner. Jupileria valmistaa maailman suurin panimoalan yritys InBev.


title: Jupiler

text: Jupiler on yksi Belgian suosituimpia olutmerkkejä, ja panimo sijaitsee Jupillen kaupungissa, josta olut on saanut nimensäkin.


title: Jupiler

text: Jupiler on Belgian jalkapalloliigan pääsponsori.


title: Höyrysäiliöveturi

text: Höyrysäiliöveturi, toisinaan myös pulloveturi tai Termospullo, joissakin vanhimmissa kirjoituksissa akkumulaattoriveturi, on omaa höyrynkehityslaitteistoa vailla oleva höyryveturi, jossa kattilan paikalla on painesäiliö. Normaalista höyryveturista poiketen höyrysäiliöveturissa ei ole lainkaan avotulta, eikä siitä poistu ympäristöön hiilipölyä (: tuleton veturi). Höyrysäiliöveturi toimii joko höyryllä tai paineilmalla, joka lisätään siihen tankkaamalla. Veturityyppiä ei pidä sekoittaa tankkiveturiin.


title: Höyrysäiliöveturi

text: Veturityyppi kehitettiin aikanaan hoitamaan vaihtotyötä tulenaroilla teollisuusalueilla, esimerkiksi öljynjalostamoissa, kaasulaitoksissa ja lautatarhoilla. Lisäksi ahtaissa tunneleissa ja raiteilla varustetuissa varastosuuleissa normaalihöyryveturin savu ja kipinät aiheuttivat vaaratilanteita. Muut vetokalustovaihtoehdot - sähkö- ja paineilmaveturit tai vinssi- ja hevosvedot - olivat merkittävän paljon heikkovoimaisempia ja muutoinkin epäkäytännöllisiä, joten tarkoitukseen kehitettiin sellainen höyryveturi joka ei aiheuttanut tulenvaaraa.


title: Höyrysäiliöveturi

text: Toinen merkittävä syy tyypin olemassaoloon oli se, että niissä voitiin hyödyntää suurten teollisuushöyrykattiloiden hukkatehoa. Näin vetureihin ei tarvinnut hankkia erikseen polttoainetta, vain voiteluaineet ja muut huoltotarvikkeet jotka tarvittiin joka tapauksessa.


title: Höyrysäiliöveturi

text: Tämä veturityyppi on tehty lähes yksinomaan teollisuuskäyttöön, yleisessä liikenteessä sitä ei ole käytetty kuin aivan satunnaisesti, jos jollain yleistä liikennettä harjoittaneella teollisuusradalla on ollut tällainen ja se on sattumoisin ollut ainoa varaveturina käytettävissä ollut. Näin esim. Kuusankosken-Voikan rautatiellä: yhtiön ainoa höyrysäiliöveturi KVR7 kävi yhtiön historian mukaan joitakin kertoja Voikan tehtailta Kuusankoskella viemässä ja hakemassa täysmittaisen junan - veturin kertalataus riitti hyvin tähän


title: Höyrysäiliöveturi

text: Kun höyrysäiliöveturi otetaan käyttöön, sen painesäiliö täytetään noin kolmeneljänneskorkeudelle kuumalla vedellä, minkä jälkeen veturi kytketään yleensä erillisen liittimen ja paineletkun avulla erilliseen korkeapainehöyryn tankkauspisteeseen, jollaisia oli tehtaiden ja sahojen maahöyrykattiloissa. Joissakin tehtaissa, esimerkiksi Oulu Oy:llä, oli latausta varten oma erillinen putkiliitäntä jossa oli veturin liittimeen sopiva kääntyvä syöttöputki.


title: Höyrysäiliöveturi

text: Nyt vettä aletaan keittää tällä höyryllä, toimitus vie kymmenisen tuntia alusta aloittaen. Välilataukset vievät pari tuntia . Useimmissa säilyneissä vetureissa latausliitin on veturin keulassa etupuskinpalkin yläpuolella. Pankakosken veturissa se on veturin etupuskinpalkin sisäpuolella ja Kotkan Hohenzollernissa alhaalla oikeassa kyljessä noin säiliön puolivälissä


title: Höyrysäiliöveturi

text: Kun latausaika on lopussa, säiliön yläosassa on 12–15 ilmakehän paineista höyryä, alempana oleva vesi kiehuu noin 300-asteisena.


title: Höyrysäiliöveturi

text: Nyt veturi lähtee höyryn voimin liikkeelle. Kun paine höyryä käytettäessä laskee, ylikiehuvasta vedestä kehittyy uutta höyryä, ja lataus riittää pitempään kuin pelkällä höyryllä tehtynä.


title: Höyrysäiliöveturi

text: Tottuneimmat kuljettajat osasivat säädellä valtaventtiiliä niin, että lataus riitti jopa kokonaiseksi työpäiväksi: kun veturi oli linjalla vauhdissa kuormansa kanssa, valtaventtiili suljettiin, jolloin höyryä kehittyi lisää veturin jatkaessa matkaa.


title: Höyrysäiliöveturi

text: Näin veturilla voitiin ajaa tulenaroilla tehdasalueilla eli muun muassa lautatarhoilla, polttoainevarastoissa sekä ahtaissa varastotiloissa, joissa normaalin höyryveturin savu ja kipinät olisivat muodostaneet palovaaran.


title: Höyrysäiliöveturi

text: Useimmat höyrysäiliöveturit näyttävät takaperin kulkevalta höyryveturin alustalta, jonka päälle on sijoitettu kuljettajansuojus sekä iso painesäiliö jonka päällä ovat vielä hiekka- ja höyrykuvut sekä joskus kello. Tällaisissa vetureissa sylinterit oli muista höyryvetureista poiketen sijoitettu taakse hytin alle, koska näin saatiin lisää vaihtotyössä tärkeätä hankauspainoa ja lyhyet putket valtaventtiilistä sylintereihin. Lisäksi sylinterien poistohöyryputkia voitiin hyödyntää hytin lämmityksessä.


title: Höyrysäiliöveturi

text: Kolmessa veturissa - ÄSR3, Veturimuseon Hanomag ja Pankakosken Porter - sylinterit ovat muista poiketen edessä. Näissä vetureissa poistohöyryputket johtavat painesäiliön etupäässä olevaan savupiippuun. Nämä veturit muistuttavatkin paljon tavallista höyryveturia, silmiinpistävin ero on taakse sijoitetun polttoainetilan puuttuminen. Jopa veturin liikkuessa piipusta kohoaa komea höyrysuihku joka muistuttaa normaalia höyryveturin savua, on vain paljon ohuempi.


title: Höyrysäiliöveturi

text: Kaksi Hohenzollern -veturia eli Kuusankosken-Voikan rautatien KVR7 ja Enso-Gutzeitin Kotkan tehtaiden 1067 mm veturi poikkeavat muista sikäli että niissä sylinterit on sijoitettu kehyksen sisäpuolelle. Tämä optimoi veturin teho-paino-suhteen ja kaventaa pyörästön ulkomittoja mikä mahdollistaa ahtaissa paikoissa ajamisen. Rakenne on nimenomaan tälle tehtaalle ominainen Molemmissa vetureissa on Joy-luistikoneisto, ainoat kappaleet Suomessa


title: Höyrysäiliöveturi

text: KVR7 oli viimeinen vakituisessa liikenteessä ollut 600 mm höyrysäiliöveturi. Sillä tuotiin raakapuuta uittorannan kiramoilta kuorimoon. Veturi varastoitiin 1. elokuuta 1963 uittokauden päättyessä ja kolme vuotta myöhemmin se romutettiin. - jokseenkin päivälleen kolme vuotta ennen museorautatietoiminnan alkulaukausta eli HKR5 -veturin lahjoittamista.


title: Höyrysäiliöveturi

text: Höyrysäiliöveturin ehkä erikoisin ominaisuus oli se, että se oli höyryveturiksi kylmä työpaikka talvella: höyrysäiliö oli eristetty tiukasti, jotta kuumuus säilyisi, ja palovaaran vuoksi ei yhdessä veturissa ollutta kaminaa voinut käyttää kuin harvoin; useimmissa vetureissa oleva poistohöyryllä toimiva lämmitin oli Suomen oloihin alimitoitettu.


title: Höyrysäiliöveturi

text: Kuitenkin höyrysäiliöveturi oli ylivertainen teholtaan ja käsiteltävyydeltään muihin vaihtoehtoihin eli vinssi- ja hevosvetoon tai sähköveturiin nähden. Vasta teollisuusdieselien kehittyminen nykyiselle tasolleen syrjäytti tämän tyypin.


title: Höyrysäiliöveturi

text:
Toijalan Veturimuseon mukaan Suomessa oli käytössä kaikkiaan yhteensä 16 höyrysäiliöveturia (9 kapea- ja 7
leveäraiteista). Vetureita on säilynyt 6 kappaletta: 4 leveäraiteista ja 2 kapearaiteista. Kapearaidevetureista yksi oli 1067 mm:n, kaksi 750 mm:n ja kuusi 600 mm:n akselivälillä. Suurin osa vetureista oli saksalaisia: Hanomagin, Henschelin, Krauss-Maffein, Orenstein & Koppelin, Rheinmetall Borsigin ja Hohenzollernin valmistamia. Yksi on amerikkalainen H.K. Porterin rakentama.


title: Höyrysäiliöveturi

text: Suomessa on valmistettu joitakin höyrysäiliövetureita. Suomeen jäi 2 koemielessä Lokomon ja Rosenlewin rakentamaa. Ne kuuluivat Kaukas Oy:lle ja Oulujoki Oy:lle, ja molemmat olivat 600 mm:n raideleveyksillä. Lokomon veturia käytettiin Kaukas-yhtiön Lauritsalan tehtaiden kapearaiteilla ja Oulujoki Oy käytti omaa veturiaan voimalaitostyömaillaan. Veturit olivat aivan eri kokoisia: Lokomon veturi vastasi kooltaan ja ulkoasultaankin varsin tarkkaan saksalaista Henscheliä eli oli jokseenkin suurin mahdollinen 600 mm radalle. Rosenlewin tekemä koehöyrysäiliöveturi oli kautta aikojen pienin lajissaan jääden jostain syystä ainoaksi valmistuneeksi kappaleeksi. Nämä molemmat veturit olivat klassista takasylinteristä mallia.


title: Höyrysäiliöveturi

text: Kaukas Oy;n veturi romutettiin 1950-luvun alkupuolella, oletettavasti noin vuonna 1953, tehtaan vanhalla propsilaanilla yhdessä muiden yhtiön kapearaideveturien kanssa, Oulujoki Oy:n veturi katsastettiin viimeisen kerran vuonna 1971. Se katosi rekistereistä myöhemmin, ja veturin lopullinen kohtalo on selvittämättä.


title: Höyrysäiliöveturi

text: Lisäksi sotakorvauksina toimitettiin höyrysäiliövetureita: Enso-Gutzeit Oy:n Lypsyniemen konepaja rakensi osuutenaan sotakorvauksista kuusi kaksiakselista 750 mm:n raideleveyksistä höyrysäiliöveturia, jotka menivät Liepajaan öljysataman liikenteeseen. Nämäkin veturit olivat klassista takasylinteristä mallia.


title: Höyrysäiliöveturi

text: Lypsyniemessä vetureita rakentamassa olleet suomalaiset merimiehet näkivät parikin näistä vetureista työssä Liepajassa 1950-luvulla. . Toistaiseksi näistä kuudesta harvinaisuudesta ei ole ajantasaista tietoa myöhemmistä vaiheista.


title: Höyrysäiliöveturi

text: Suomessa käytetyissä ja täällä valmistetuissa höyrysäiliövetureissa ei missään ollut paineilmajärjestelmää eikä suoratoimintajarrua. Kaikissa oli vain höyryjarru sekä mekaaninen seisontajarru. Joissakin vetureissa, esim ÄSR3, on vain mekaaninen heittovipujarru joka toimii sekä käyttö- että seisontajarruna.


title: Höyrysäiliöveturi

text: Lähes kaikkien säilyneiden höyrysäiliöveturien tehonsäätölaite toimii paaki- eli vipuohjauksella; vain Veturimuseon Hanomagissa on tehonsäätöruuvi


title: Höyrysäiliöveturi

text: Viimeinen käytössä ollut höyrysäiliöveturi poistettiin Suomessa käytöstä vasta 1980-luvulla. Kyseessä oli Oulu Oy:n Nuottasaaren tehtaiden vuonna 1937 valmistunut Henschel (0-4-0F), joka lahjoitettiin muutaman vuoden varastoinnin jälkeen peruskunnostettuna Haapamäen höyryveturipuistolle vuonna 1988.


title: Höyrysäiliöveturi

text: Veturin sanotaan pysyneen liikenteessä yhtiön itsenäisen toiminnan loppuun asti vain siksi, että tehtaiden käyttöinsinööri Virolainenpiti sitä ehdottomasti edullisempana – ja monella tavoin parempanakin – kuin erään valmistajayhtiön tarjoamia teollisuusdieselvetureita. Veturi jopa peruskunnostettiin 1980-luvun alussa; silloin se varustettiin entisen avoimen kuljettajansuojuksen asemesta nykyaikaisella lämpimällä hytillä ja maalattiin muiden teollisuusveturien tapaan keltaiseksi.


title: Höyrysäiliöveturi

text: Veturin mukana museointiin tuli täydellinen varakoneisto pyörästöineen.


title: Höyrysäiliöveturi

text: Vuonna 1972 katsastettiin viimeisen kerran uusin höyrysäiliövetureista, Enson Pankakosken tehtaiden amerikkalainen H. K. Porter 31629/1948, 0-4-0F, jota tänään säilytetään Pielisen museossa Lieksassa. Veturissa on ollut jo tehdasvalmisteena umpinainen lämmin hytti useimpien muiden avoimen kuljettajansuojuksen sijaan.


title: Höyrysäiliöveturi

text: Veturi siirrettiin Pankakoskelle vuonna 1952 oltuaan ensin käytössä Enson Kotkan tehtailla. Veturin takana on palojuna: vaahtonestesäiliöllä varustettu kaksiakselinen umpitavaravaunu sekä entisestä Hr3 -veturin tenderistä tehty 04110 XG -palovaunu, joka viimeksi mainittu on tiettävästi ainoa säilynyt lajissaan. Junakokonaisuus alkaa vähin erin kaivata ulkoista kunnostamista, koska se seisoo ulkona säiden armoilla.


title: Höyrysäiliöveturi

text: Entinen Saastamoinen Oy:n Haapaniemen sahan Borsig 10933/1923, 0-4-0F, "Kuopion Karhu", odottaa kunnostusta Haapamäellä. Se aiheutti omana aikanaan päänsärkyä insinööreille, kun harjaantuneet kuljettajat ajoivat kokonaisia työpäiviä yhdellä latauksella. Veturi pysyi käytössä sahan toiminnan loppuun, koska sahalle johtavan radan kaarre oli maastosta johtuen liian jyrkkä dieselvetureille. Veturin matka Haapamäelle oli seikkailu sinänsä.


title: Höyrysäiliöveturi

text: Toijalan Veturimuseossa on entinen A. Ahlström Oy:n Varkauden/Karhulan/Pölläkkälän tehtaiden Hanomag 10594/1928, 0-4-2F. Sitä sanotaan ainoaksi jäänteeksi sodassa kokonaan tuhoutuneesta Pölläkkälän kylästä. Veturi ehdittiin siirtää jo ennen talvisotaa Varkauteen, koska Pölläkkälän saha suljettiin. Veturi mainitaan SOTEVAn papereissa: se tarkastettiin muun suomalaisen rautatiekaluston ohessa vuonna 1944, kun etsittiin sotakorvausten ennakkomaksuksi kelpaavia vetureita, mutta venäläiset hylkäsivät yksilön – vaikka pari suomalaista kommunistia yritti inttää sen kuuluvan luovutetulle alueelle; veturin katsottiin olevan venäläisiin normeihin sopimaton. Veturi on säilyneistä ainoa, jonka hytissä on kamiina lämmitystä varten.


title: Höyrysäiliöveturi

text:
Yhdeksästä kapearaiteisesta höyrysäiliöveturista on säilynyt vain kaksi:
Leveäraiteisista on romutettu kolme: ainoa kunnallisessa omistuksessa ollut, saksalaisperäinen, alun perin Hackmann Oy:n Johanneksen tehtaille tullut leveäraiteinen Krauss-Maffei 4289/1927 -höyrysäiliöveturi, joka meni sittemmin Helsingin Kaupungin Sähkölaitoksen voimalatyömaiden käyttöön, josta se myytiin Enso-Gutzeitin Kaukopään tehtaille. Vuonna 1972 se myytiin Tikkurilaan Metalliyhtymä Oy:lle purettavaksi.


title: Höyrysäiliöveturi

text: Samalla kertaa samalle purkajalle meni myös toinen Kaukopään leveäraiteinen höyrysäiliöveturi, Henschel 23279/1936, joka alun perin oli palvellut Enson Kotkan tehtaita. Molemmat veturit – kuten selkeä enemmistö muistakin – olivat kaksiakselisia. Näitä kahta veturia harkittiin ensin museoitaviksi mutta nopeasti todettiin että niiden yleiskunto oli toivottoman huono, ja ne saivat mennä koska tietoon tuli että höyrysäiliövetureita oli jäljellä useitakin parempikuntoisia – Oulun Henschel jopa käytössäkin.


title: Höyrysäiliöveturi

text: Lisäksi Serlachiuksen Mäntän tehtailla oli kaksiakselinen Borsig 12227/1929-veturi josta on säilynyt vain niukasti tietoa. Tekniset tiedot ovat samat kuin Saastamoisen veturissa. Tämä veturi romutettiin tehtaan alueella joskus 70-luvun puolivälissä vähin äänin.


title: Höyrysäiliöveturi

text: 600-milliset höyrysäiliöveturit ehdittiin romuttaa kaikki ennen kuin niitä ehdittiin edes tarjota museoitavaksi. Näin siksi että viimeisenkin tällaisen veturin käyttö loppui ennen kuin museorautatieaate pääsi kunnolla käyntiin. Poikkeus on Rosenlewin koeveturi, mutta sen olemassaolokin selvisi harrastajille vasta 1980-luvulla – jolloin pelastaminen oli auttamatta myöhäistä.


title: Höyrysäiliöveturi

text: Useimmista romutetuista yksilöistä on säilynyt hyvä valikoima kuvia ja tietysti tekniset tiedot.


title: Höyrysäiliöveturi

text: Höyrysäiliöveturien merkittävin valmistaja on aina ollut Saksa. Siellä ja yleensäkin saksankielisellä alueella veturityyppi on edelleen käytössä. Erityisesti öljyteollisuus jonka prosessit tarvitsevat runsaasti korkeapainehöyryä käyttää kipinöimätöntä höyrysäiliöveturia edelleen monilla jalostamoilla ja öljyvarastoilla.


title: Höyrysäiliöveturi

text:
Myös entisessä DDR:ssa ja muissa itäblokin valtioissa höyrysäiliöveturit ovat vielä ahkerassa käytössä; niukalla budjetilla toimivat valtiot ovat huomanneet että tällainen veturi on ehdottomasti halvempi käyttää kuin näennäisesti modernimmat dieselveturit. Ja koska prosessihöyryä on riittämiin, sitä käytetään. DDR:in RAW Meiningen valmisti ison sarjan höyrysäiliövetureita vuonna 1981.
Sveitsin "Dampflokomotiv- und Maschinenfabrik DLM" vei kaksi Meiningen-tyyppistä veturia Saksasta Sveitsiin ja uudisti niitä vuonna 2010. Ne ovat valmiina vaihtotöihin teollisuusradalla.


title: Höyrysäiliöveturi

text: Myös Englannissa, Irlannissa ja tietysti Yhdysvalloissa käytetään tätä veturityyppiä sellaisessa teollisuudessa, joka käyttää runsaasti prosessihöyryä toiminnoissaan ja jolla siis on siitä runsas tarjonta. Määrä on kylläkin hiljalleen laskenut ja yhä useammat veturit museoitu.


title: Höyrysäiliöveturi

text: Näistä vetureista huomattavassa osassa on myös paineilmajärjestelmä pumppuineen ja säiliöineen suoratoimintajarrua varten.


title: Dongfeng-ohjus

text:
Dongfeng-ohjus (DF-ohjus, CSS-ohjus) (kiinassa dong feng "Itätuuli") on yhteisnimitys Kiinan taktisille tai strategisille ballistisille ohjuksille. NATO käyttää DF-ohjuksista koodinimeä CSS. Alkujaan Kiinan ohjukset perustuivat neuvostoliittolaiseen tekniikkaan, myöhemmin maa alkoi kehittää omaa ohjusteollisuuttaan.
Esimerkiksi Dongfeng 31 eli CSS-10 on Kiinan uusimpia mannertenvälisiä ohjuksia.


title: Dongfeng-ohjus

text:
Ensimmäiset Kiinan ohjukset olivat venäläisten ohjusten suoria kopioita. Esimerkiksi Dongfeng 1 eli DF-1 oli sama kuin venäläinen R-2 eli länsimaisittain SS-2 Sibling. Ohjus kantoi 550 km 500 kg:n painoisella taistelukärjellä, ja näitä oli asennettuna Kiinassa 1960-luvulla. Tämä ohjus on ollut jo pitkään vanhentunut.
Dongfeng 2:ta väitetään joko kiinalaisten itse suunnittelemaksi tai venäläiseksi R-5:ksi eli SS-3 Shysteriksi. Ohjuksesta kehitettiin nopeasti parannettu DF-2A.


title: Dongfeng-ohjus

text:
Kiinan ensimmäinen itse kehittämä ohjus oli nyt jo vanhentunut 2 500 km kantava DF-3 eli CSS-3. DF-4 oli ensimmäinen kaksivaiheinen ohjus, se oli 4 750 km kantava IRBM, jota käytettiin myös satelliitin laukaisuun nimellä Chang Zeng 1, "Pitkä marssi 1".
Dongfeng 5 eli CSS-4 oli mannertenvälinen ohjus, joka kantoi 12 000 km. Näitä ohjuksia on muutamia kymmeniä, ja ne ovat Kiinan pääasiallisin mannertenvälinen ohjus. Dongfeng-11:ää (DF-11, CSS-7) on viety Pakistaniin, missä se on toiminut Shaheen-ohjusten pohjana.
Kiinteäpolttoaineinen DF-11 kantaa 300 km, parannettu versio yli 500 km, ja on laukaisuvalmis 15-30 minuutissa.


title: Koneen henki

text: Koneen henki (englanninkielinen alkuteos "The Soul of a New Machine") on Tracy Kidderin kirjoittama autenttinen kuvaus uuden minitietokoneen suunnittelusta Data General -yhtiössä 1970-1980-lukujen vaihteessa. Alkuteos ilmestyi 1981 ja kirjoittaja sai siitä Pulitzer-palkinnon. Suomeksi teos julkaistiin 1984 Kirjayhtymän kustantamana.


title: Koneen henki

text: Kirjassa kuvataan koodinimen Eagle saavan 32-bittisen minitietokoneen suunnittelu- ja kehittämisprojektia. Kirjan henkilöt ovat Data General -yhtiön Westboroughissa, Massachusettsissa toimivan yksikön työryhmän jäseniä, jotka esiintyvät oikeilla nimillään. Kirjoittaja seuraa henkilöitään pääasiassa työpaikalla, mutta myös kodeissa ja vapaa-ajalla.


title: Koneen henki

text: Kirjan johdanto "Hyvä mies myrskyssä" piirtää alustavan luonnekuvan projektin johtajasta, Tom Westista.


title: Koneen henki

text: "Sodat" kuvaa tilannetta, jossa Data Generalin kilpailija Digital Equipment Corporation on julkaissut VAX-minitietokoneensa. Luvussa kuvataan Data Generalin sisäistä kilpailua eri ryhmien mahdollisuudesta kehittää uusi, yhtiölle tärkeä tietokonemalli.


title: Koneen henki

text: "Työryhmä muodostuu" kertoo ilmapiiristä, jossa Tom West ryhtyy kollegansa kanssa kokoamaan työryhmää tietokoneen suunnittelemiseksi. Ryhmästä tulee yhdistelmä kokeneita suunnittelijoita ja vastavalmistuneita insinöörejä, "kakaroita". Työmotivaation ja ryhmän jäsenyyden saavuttamisen kuvaus on luvussa keskeistä. Samalla esitellään useita ryhmän jäseniä, kirjan myöhempien lukujen henkilöitä.


title: Koneen henki

text: "Wallachin kultainen hetki" kertoo tietokoneen arkkitehtuurin suunnittelusta ja kuvaa sen kannalta keskeisen oivalluksen syntyä. Luvun keskushenkilö on Steve Wallach, työryhmän "arkkitehti", joka pitkällä urallaan on kokenut useita projektiensa hyllytyksiä ja pohtii, kannattaako hänen enää ottaa samaa riskiä.


title: Koneen henki

text: "Keskiyön ohjelmoija" -luvussa Carl Alsing perehdyttää teoksen kirjoittajan varhaiseen nörttikulttuuriin, joka ilmenee yöllisinä ohjelmointi- ja pelisessioina. Kirjoittaja pelaa Alsingin opastuksella "Colossal Cave Adventure" -tekstiseikkailupeliä.


title: Koneen henki

text: "Ylösalaisin lentoa" kuvaa tietokoneen suunnittelun etenemistä. Keskeisessä asemassa ovat keskusyksikön rakenne ja projektiin valitut PAL-piirit.


title: Koneen henki

text: "Koneiden kone" kuvaa projektin testausvaihetta, aikataulujen kiristymistä ja ryhmän emotionaalista suhtautumista kehitettävän tietokoneen ensimmäisiin prototyyppeihin.


title: Koneen henki

text: "Ihmeelliset mikrokoneet" kertoo tietokoneen toiminnassa keskeisestä mikrokoodista ja sen kehittämisestä.


title: Koneen henki

text: "Työpaja" tarkentaa edelleen Tom Westin henkilökuvaa kertomalla hänen talonsa alakertaan sisustetusta verstashuoneesta, "ikkunasta Westin sieluun".


title: Koneen henki

text: "Puuttuvan NAND-portin tapaus" käsittelee prototyyppien testausvaihetta, jossa havaitaan omituinen virhe erään piirilevyn toiminnassa.


title: Koneen henki

text: "Vuodenaikaa lyhyempi" -luvun yhtenä teemana on tietotekniikan aikakäsitys.


title: Koneen henki

text: "Flipperiä" kertoo ryhmän työskentelykulttuurista ja motivaatiosta. Nimitys kuvaa onnistuneen projektin vaikutusta työuraan: työ on kuin flipperin pallon pitämistä liikkeellä ja jos voittaa yhden pelin, saa pelata toisenkin.


title: Koneen henki

text: "Messumatka" kuvaa ryhmän irtautumista työstään hetkeksi ja eri tietokoneyhtiöiden edustajien kohtaamisia ammattimessuilla.


title: Koneen henki

text: "Viimeinen rutistus" kertoo projektin siirtymisestä kehitysvaiheesta kohti tuotantoa. "Lauantaipäivänä, joka oli syyskuun viidestoista, Rasala tunsi, että hetki oli lähellä. Hän pani toimeen ' viimeisen suuren nykäisyn.' "


title: Koneen henki

text: "Vesilintuja" on saanut nimensä alun perin yhtiön sisäisen slangin sanasta "canard" (kirjaimellisesti "ankka", perätön uutinen), jolla tarkoitettiin eräänlaista väärinkäsitysten siivittämää huhua ja joissain yhteyksissä ratkaisujen epämääräisyyttä.


title: Koneen henki

text: "Dinosauruksia" kuvaa työryhmän tilaa sen jälkeen, kun kone on toimitettu tuotantoon ja kehittämisprojekti päättynyt.


title: Koneen henki

text: "Epilogi" kuvaa Eclipse MV/8000 -tietokonemallin julkistamistilaisuutta. Projektin jäsenet kokevat eron tunteita koneesta, joka heille oli "Eagle".


title: Gedimino prospektas

text: Gedimino prospektas on Liettuan pääkaupungin Vilnan pääkatu. Sen varrelle on keskittynyt suurin osa maan hallinnollisista instituutioista, mukaan lukien maan hallitus, parlamentti ja ministeriöt. Nykyisin katu on myös suosittu ostos- ja ravintolakeskittymä. Iltaisin katu on osittain kävelykatu.


title: Gedimino prospektas

text: Vuonna 1836 rakennettu pääkatu on historiansa aikana kokenut useita nimenvaihdoksia. Alun perin se nimettiin "Sventojo Jurgion" eli Pyhän Yrjön mukaan. Vilnan kuuluessa Puolaan vuosina 1920-1939 se oli nimeltään "ulica Mickiewicz". Natsi-Saksan miehittäessä maata toisessa maailmansodassa se sai nimen "Adolf-Hitler-Strasse". Maan joutuessa Neuvostoliiton hallintaan kadun nimi vaihdettiin aluksi muotoon "Stalino prospektas", ja myöhemmin muotoon "Lenino prospektas".


title: Gedimino prospektas

text: Vuonna 1989 katu sai nykyisen nimensä, kun se nimettiin Liettuan suuriruhtinaskunnan suuriruhtinaan Gediminaksen mukaan.


title: C1RCA

text: C1rca on vuonna 1999 perustettu rullalautailukenkiä valmistava yhtiö. Sen perusti silloinen lumilautailuyhtiö Four Star Distribution hankkien samalla ammattirullalautailija Chad Muskan kenkiensä edustajaksi. 15. heinäkuuta 2004 Four Star Distribution myi lumilautailumerkit (Forumin, Special Blendin, Jeenyusin ja Foursquaren) Burtonille keskittyen pelkästään rullalautailukenkien tekemiseen. Vuonna 2005 Chad Muska jätti yhtiön liittyen Supra Footweariin.


title: C1RCA

text: Nykyään C1RCAn alaisuudessa toimivat ammattirullalautailijat Colt Cannon, Adrian Lopez, Peter Ramondetta ja Jon Allie.


title: Dongfeng 31

text:
Dongfeng-31 (DF-31, CSS-10) on Kiinan rajoitetun kantomatkan mannertenvälinen ohjus. Ohjus on kolmivaiheinen ja kiinteäpolttoaineinen, ja perustuu sukellusveneestä laukaistavaan JL-2-ohjukseen. Tämä ohjus on huomattavasti parempi kuin nestemäistä polttoainetta käyttävät CSS-4-ohjukset, jotka ovat hitaita laukaista.
Ohjuksesta on kaksi versiota; DF-31 kantaa 7 250 km, DF-31A kantaa 11 200 km. Ohjus kantaa 1 megatonnin taistelukärjen tai 3 10/90/150 kilotonnin ydinkärkeä. Ohjuksen perustana olevan inertia/tähtisuunnistusjärjestelmän tarkkuus on 600-800 m., GPS:n kanssa 100 m. (eräiden tietojen mukaan 300-400m.). Ohjuksen kärki painaa 1 050-1 750kg.


title: Dongfeng 31

text:
1990-luvulla ainakin kaksi ohjuksen laukaisutestiä epäonnistui osien laatuongelmien takia.
Ohjus otettiin käyttöön vuosien 2002–03 aikana.


title: Brasilian Grand Prix 2006

text: Brasilian Grand Prix 2006 (virallisesti Formula 1 Grande Prêmio do Brasil 2006) oli Formula 1 -kauden 2006 18. ja viimeinen osakilpailu, joka ajettiin 20.–22. lokakuuta 2006 Autódromo José Carlos Pacen moottoriradalla Brasiliassa.


title: Brasilian Grand Prix 2006

text: Kauden viimeisessä kilpailussa ratkaistiin kuljettajien ja valmistajien maailmanmestaruudet, jotka menivät Fernando Alonsolle ja Renault'lle. Kilpailu jäi kuitenkin useimpien mieleen parhaiten, kaikkien aikojen menestyneimmän F1-kuljettajan Michael Schumacherin uran viimeisenä kilpailuna (Teki myöhemmin paluun kaudelle 2010). Osakilpailu on ollut toistaiseksi viimeinen, jossa on ollut sallittua käyttää V10-moottoria. Ainoa talli, joka käytti V10-moottoria oli Toro Rosso.


title: Brasilian Grand Prix 2006

text: Spyker MF1 -tallin kolmoskuljettaja Ernesto Viso pääsi ajamaan perjantain ensimmäisissä vapaissa harjoituksissa.


title: Brasilian Grand Prix 2006

text: Aika-ajot ajettiin lauantaina 21. lokakuuta 2006 klo 14 paikallista aikaa alkaen. Paalupaikan otti Ferrarin brasilialainen Felipe Massa. Suomen Kimi Räikkönen oli toinen ja Italian Jarno Trulli kolmas. Michael Schumacherin haaveet kahdeksannesta maailmanmestaruudesta kokivat kovan kolauksen, kun hänen autoonsa iski mekaaninen vika viimeisessä sessiossa, eikä hän saanut aikaa ollenkaan. Näin ollen hänen lähtöruutunsa sunnuntaiseen kilpailuun on kymmenes.


title: Brasilian Grand Prix 2006

text: Red Bullin alankomaalaiskuljettajan Robert Doornbosin autoon suoritettiin moottorinvaihto, mikä heikensi hänen lähtöruutuaan kilpailuun kymmenellä pykälällä.


title: Brasilian Grand Prix 2006

text: Kilpailu alkoi sunnuntaina 22. lokakuuta alkaen klo 14 paikallista aikaa (klo 20 Suomen aikaa). Lähdön tapahtuessa kaikki autot pääsivät hieman yllättäen ehjinä radan ensimmäisestä mutkasta ensimmäisellä kierroksella, paalupaikalta lähtenyt Massa piti paikkansa lähdössä, kuten myös Räikkönen. Michael Schumacher puolestaan nousi ruudusta 10 heti kahdeksanneksi. Williamsin Nico Rosberg ajoi tallikaverinsa Mark Webberin perään, minkä seurauksena Rosberg menetti etu- ja Webber takasiipensä. Webber ajoi tilanteen takia varikolle, ja kilpailu päättyi hänen osaltaan. Rosbergin kilpailu päättyi kuitenkin pian tapauksen jälkeen, kun hän menetti autonsa hallinnan puuttuvan etusiiven takia ja ajoi ulos. Keskeytys sinetöi Williamsin kaikkien aikojen huonoimman kauden kolmeenkymmeneen vuoteen, jolloin se ensimmäisen kerran ylipäätään ilmestyi F1-sarjaan. Sillä hetkellä Michael Schumacher ehti nousta kuudenneksi ohitettuaan pikkuveljensä Ralfin ja entisen tallikaverinsa Rubens Barrichellon.


title: Brasilian Grand Prix 2006

text: Rosbergin ulosajo sattui niin hankalassa paikassa, että kilpailun tuomaristo päätti lähettää turva-auton radalle jo ensimmäisellä kierroksella. Kierroksella 5 turva-auto poistui radalta, minkä jälkeen kilpailua johtanut Felipe Massa alkoi tehdä välittömästi sekunnin eron toisena olleeseen Räikköseen. Kuudentena ollut "Schumi" puolestaan yritti vimmatusti päästä ohi MM-sarjaa johtaneen Fernando Alonson tallikaverista Giancarlo Fisichellasta, mikä olisi ollut tärkeää niin kuljettajien kuin valmistajienkin maailmanmestaruuden suhteen. Lopulta kierroksella 8 Schumi onnistui ohittamaan "Fisicon", mutta ohituksen jälkeen Fisichellan auton etusiipi osui Schumin takarenkaaseen, ja rengas puhkesi. Tämä pilasi Schumin mahdollisuudet kahdeksanteen henkilökohtaiseen maailmanmestaruuteen. Schumi tuli kuitenkin varikolle, mutta kun kaikki autot olivat niin tiiviissä nipussa silläkin hetkellä, saksalainen putosi viimeiselle sijalle. Schumille laitettiin kuitenkin varikkokäynnin aikana sen verran paljon polttoainetta, että hän pystyi pysymään radalla kauan. Kierroksella 10 kolmantena ollut Jarno Trulli ja kaksi kierrosta sen jälkeen hänen tallikaverinsa Ralf Schumacher ajavat varikolle ja keskeyttivät täsmälleen samaan vikaan: takaripustuksen keskielementtiin. Kun vielä David Coulthard joutui myös ajamaan hitaasti varikolle ja keskeyttämään kierroksella 15, Schumi pystyi nousemaan jo sijalle 17, mutta oli toisaalta vieläkin kilpailussa mukana olleista viimeisenä.


title: Brasilian Grand Prix 2006

text: Ensimmäinen varikkoruljanssi alkoi kierroksella 21, kun Räikkönen, Fisichella ja Barrichello kävivät tekemässä ovat varikkopysähdyksensä. Kaksi kierrosta myöhemmin kilpailua selvästi johtanut Felipe Massa meni varikolle, ja kaksi kierrosta sen jälkeen toisena ajanut Jenson Button. Kärjessä hetken aikaa ollut Fernando Alonso meni varikolle kierros Buttonin jälkeen. Massa nousi näin takaisin kilpailun johtoon. Alonsosta tuli varikkoruljanssin kenties suurin voittaja, sillä hän onnistui nousemaan sen myötä yhden sijan, jonka hän poimi Kimi Räikköseltä. Kierroksella 27 toisena kilpailussa ollut Robert Kubica meni ensimmäistä kertaa varikolle, kierros Alonson jälkeen. Seuraavalla kierroksella myös Kubica tallikaveri Nick Heidfeld meni varikolle sijalta kolme. Tällä hetkellä ainut kärjessä ajaneista kuljettajista, joka ei ollut tehnyt varikkopysähdystä vielä sillä hetkellä, oli Räikkösen tallikaveri Pedro de la Rosa, joka oli kilpailussa yhden pysähdyksen taktiikalla.